10 Penyanyi Rap Paling Kaya di Dunia

Industri muzik hip-hop boleh dikatakan agak muda berbanding aliran muzik lain tetapi semakin berkembang dari masa ke masa. Penyanyi rap pula sering menonjolkan kekayaan mereka seperti berbelanja besar, memakai barang kemas yang mahal dan memandu kereta mewah.

Sebenarnya, bakat sahaja tidak mencukupi untuk menjadikan mereka benar-benar kaya. Banyak penyanyi rap yang semakin popular menceburi dunia Hollywood, memulakan perniagaan atau jenama sendiri dan membuat pelaburan untuk meningkatkan kekayaan mereka.

Dalam sedekad kebelakangan ini, ada penyanyi rap yang menjadi begitu kaya sehingga setaraf dengan legenda muzik dalam bidang lain. Berikut adalah 10 penyanyi rap paling kaya di dunia.

Lil Wayne atau nama sebenarnya Dwayne Michael Carter Jr. adalah artis rakaman hip-hop, penulis lirik dan pencipta lagu yang berasal dari New Orleans, Louisiana.

Pada tahun 1991, Lil Wayne yang berusia sembilan tahun ketika itu telah menyertai Cash Money Records sebagai artis rakaman termuda mereka. Album pertamanya, Tha Block is Hot mengungguli carta dan menjadikannya popular sekelip mata.

Kerjasama Lil Wayne dengan ramai artis terkenal seperti Eminem, Nicki Minaj, Snoop Dogg dan Drake juga menambahkan lagi kekayaannya. Dia juga memperoleh pendapatan tambahan apabila menjadi pemilik bersama Tidal Records dan membuat penampilan dalam iklan besar seperti Samsung dan Super Bowl.

Selain penyanyi rap, Ice Cube juga merupakan seorang penulis lagu, penerbit rakaman, pelakon dan penerbit filem. Dia memulakan kerjayanya bersama kumpulan hip-hop C.I.A sebelum menyertai N.W.A.

Setelah meninggalkan N.W.A pada Disember 1989, Ice Cube membina kerjaya solo yang juga merupakan satu kejayaan besar. Dia kemudian menceburi pula bidang lakonan.

Antara filem yang pernah dibintangi Ice Cube adalah seperti 21 & 22 Jump Street, Straight Out of Compton, Barbershop dan banyak lagi.

Aubrey Drake Graham adalah seorang penyanyi, pencipta lagu, penerbit rakaman dan pelakon yang berasal dari Kanada. Dia mula dikenali sebagai seorang pelakon siri televisyen pada awal tahun 2000.

Pada tahun 2009, dia memulakan karier nyanyiannya apabila menyertai Young Money Entertainment yang diasaskan oleh Lil Wayne. Drake merupakan seorang penyanyi berbakat dan banyak lagunya yang berada dalam top 10 hits.

Selain itu, Drake menambah kekayaannya dengan menjadi duta jenama, pemilik bersama syarikat arak dan syarikat permainan dan hiburan. Kekayaan Drake dijangka akan bertambah dengan lebih banyak pada masa hadapan.

Pharrell Williams merupakan seorang artis yang serba boleh. Dia menyanyi, menghasilkan lagu dan juga filem. Dia juga bekerjasama dengan ramai artis popular seperti Jennifer Lopez dan Shakira.

Selain itu, Pharrell juga seorang yang inovati. Dia menceburi pelbagai pelaburan dan melancarkan rakamannya sendiri, i am OTHER. Dia juga memiliki syarikat tekstil Bionic Yarn dan bekerja dengan pelbagai ikon dunia fesyen.

Master P atau nama sebenarnya Percy Robert Miller merupakan seoang penyanyi, pelakon, usahawan dan bekas pemain bola keranjang. Dia mula memperolehi kekayaan setelah menubuhkan syarikat rakaman No Limit Records.

Syarikat rakamannya menjadi pemain utama industri hip-hop bermula era 90-an apabila melahirkan ramai artis popular. Malah, Master P juga menerbitkan tiga album Snoop Dogg pada penghujung 90-an. Dia juga mengumpul kekayaan melalui bidang hiburan lain dan pelaburan.

Tidak dinafikan lagi bahawa Eminem merupakan penyanyi rap kulit putih yang paling berjaya. Eminem atau nama sebenarnya Marshall Mathers merupakan anak didik kepada Dr. Dre dan telah memenangi sebanyak 15 Grammy Awards.

Dia juga melancarkan syarikat rakamannya sendiri iaitu Shady Records dan menerbitkan album untuk artis terkenal seperti D12 dan 50 Cent. Jika Eminem lebih aktif dalam bidang perniagaan dan pelaburan, pasti dia akan menduduki anak tangga yang lebih tinggi dalam senarai ini.

Kekayaan penyanyi rap pada tangga keempat jauh berbeza dengan sebelumnya. Dr. Dre atau nama sebenarnya Andre Young dianggap sebagai salah seorang penerbit hip-hop terbaik sepanjang zaman.

Dia melahirkan ramai artis popular seperti Snoop Dogg, Eminem dan 50 Cent melalui syarikat rakamannya, Aftermath Entertainment. Dia mengumpul kekayaan melalui bayaran royalti, penjualan album dan produk.

Dr. Dre juga merupakan pemegang saham terbesar dalam Beats Electronics yang popular dengan produk headphone Beats by Dre. Pada 2014, syarikat Apple telah membeli Beats Electronics dengan harga USD 3 bilion.

Penyanyi rap ini dikenali dengan pelbagai nama pentas seperti P. Diddy, Puff Daddy, Diddy dan Puffy. Selain menjadi penyanyi rap, Combs juga menubuhkan syarikat rakamannya iaitu Bad Boy Entertainment yang melahirkan ramai artis terkenal.

Combs bukan sahaja mengumpul kekayaannya melalui hip-hop tetapi juga mengasaskan jenama pakaian dan minyak wangi sendiri. Selain itu, dia menghasilkan rancangan TV dan terlibat dalam bidang pelaburan serta hartanah.

Suami kepada ratu pop Beyonce ini telah memenangi 22 Grammy Awards melalui banyak karyanya yang menjadi hits. Dia juga memiliki syarikat rakaman Roc-A-Fella Records dan jenama pakaian Rocawear. Namun, ia hanyalah sebahagian kecil kekayaannya.

Dia mengumpul lebih banyak kekayaan melalui pelaburannya dalam bidang fesyen, syarikat rakaman lain, kelab malam, arak dan banyak lagi. Jay-Z merupakan artis hip-hop pertama yang melepasi kekayaan bernilai USD 1 bilion.

Kekayaan penyanyi ini melonjak naik dari beberapa ratus juta kepada beberapa bilion dalam hanya beberapa tahun kebelakangan ini sahaja. Dia berjaya naik semula walaupun berhadapan dengan risiko hampir muflis.

Dia dianggap sebagai salah seorang penyanyi rap paling berbakat dan ia terbukti apabila Kanye memenangi sebanyak 21 Grammy Awards. Seperti penyanyi hip-hop terkenal lain, Kanye juga mempunyai syarikat rakaman sendiri iaitu GOOD Music.

Selain itu, suami kepada Kim Kardashian ini juga terlibat dalam pelbagai bidang peniagaan dan pelaburan. Antara perniagaannya yang paling berjaya adalah jenama fesyen Yeezy yang berkolaborasi dengan banyak jenama besar lain.


5 Jenama Ikonik Yang Anda Tak Percaya Pernah Bankrap

Memegang label ikonik tidak bermakna sesuatu jenama itu mampu kekal relevan selamanya.

Inovasi serta kemampuan untuk mengenalpasti trend menjadi keperluan penting untuk setiap jenama mampu kekal bersaing.

Lima jenama di bawah menjadi sebutan ramai, namun akhirnya bergelut dengan isu pengurusan. Hanya perubahan yang dilakukan ekoran penstrukturan semula berjaya memulihkan jenama ini.

Ada yang terbang lebih tinggi, ada juga yang baru nak bertatih semula.

Sebut nama Converse, pasti ramai mengenali rekaan kasut jenama itu yang cukup mudah dikenali.

Converse mempunyai sejarah panjang, menjadi jenama kasut sukan pertama yang diiktiraf ahli sukan profesional.

Pada awal abad ke 20, atlit bola keranjang Amerika Syarikat, Chuck Taylor mengabadikan namanya pada kasut Converse memulakan sub-jenama 'Chuck Taylor's All Star' yang terus segar sehingga kini.

Converse memfailkan status bankrap pada tahun 2001 ekoran kadar jualan yang menjunam teruk, terpaksa menutup beberapa buah kilang pengeluaran mereka. Sebuah gabungan konsortium menyelamatkan jenama itu.

Bagaimanapun, hanya selepas gergasi sukan Nike menawarkan belian bernilai $305 juta untuk menjadikan jenama itu di bawah sayap mereka.

Kini Converse dikatakan telah kembali, mampu menjana jualan tahunan melebihi $1.5 billion setahun untuk Nike.

Identiti Gibson bagi seorang penggemar gitar mempunyai prestij yang agak berbeza berbanding seteru utamanya, Fender.

Jika Fender dilihat gitar untuk semua orang, Gibson pula lebih mirip kepada individu dan pemain elit.

Selepas jenama ikonik cuba meluaskan pasaran mengeluarkan produk-produk elektronik untuk pasaran lebih besar, mengakibatkan Gibson perlu menanggung hutang lebih $500 juta.

Korbannya besar. Bagi memperbesarkan pasaran, kualiti gitar keluaran Gibson direndahkan sehingga menjejaskan kepercayaan peminat setia mereka hanya untuk memastikan versi baru dapat dilancarkan setiap tahun.

Gibson memfailkan status bankrap dan melantik bekas presiden jenama pakaian terkenal Levi's, JC Curleigh untuk menstabilkan syarikat itu.

Curleigh memperkenalkan beberapa perubahan kembali mengutamakan identiti asal Gibson sejak dulu, mengurangkan pengeluaran serta kualiti.

Kini Gibson masih dalam proses penstrukturan semula kewangan mereka, memerlukan beberapa kilang ditutup bagi mencairkan aset.

Namun angka jualan yang semakin baik serta keyakinan pembeli yang meningkat, mungkin membuatkan nama Gibson kembali disegani.

Siapa yang tak kenal jenama terkenal dari Finland ini satu masa dulu?

Nokia adalah gergasi telekomunikasi dunia satu masa dulu, cukup terkenal sebagai pelopor yang mencetuskan trend popular semasa.

Namun kedegilan divisyen telefon pintar Nokia mahu terus bersandarkan kepada sistem operasi Symbian dibangunkan mereka memberi impak besar.

Tidak dibantu juga kebangkitan Apple dan Google dalam ekosistem telefon pintar, mengakibatkan jualan telefon Nokia mula menjunam.

Divisyen telefon pintar Nokia dijual kepada Microsoft, yang melihat kemampuan Nokia menghasilkan telefon pintar boleh disatukan dengan sistem operasi Windows Phone milik mereka.

Malangnya, siri Windows Phone yang dibangunkan oleh gabungan kedua-dua syarikat ini gagal mendapat sambutan orang ramai walaupun produknya unik.

Akhirnya Microsoft menjual divisyen itu kepada gabungan syarikat Finland HMD Global dan Foxconn dari Taiwan selepas berdepan kerugian $8 billion, yang ditanggung sendiri Microsoft.

Di bawah HMD Global, Nokia mula mengeluarkan telefon pintar menggunakan sistem operasi Android seliaan Google.

Pernah menguasai lebih 50% pasaran telefon semasa era kegemilangan mereka, laporan tahun 2020 menyatakan Nokia kini hanya memegang 0.7% keseluruhan pasaran telefon pintar dunia.

Jika anda tidak mengetahui sejarah syarikat Marvel, pasti ramai yang terkejut apabila mengetahui tidak lama dahulu Marvel diisytiharkan bankrap pada tahun 1996.

Ini disebabkan penurunan permintaan terhadap siri komik dan figura yang mereka keluarkan.

Usaha pemilik Marvel ketika itu Ron Perelman untuk menggabungkan syarikat Marvel Comics dan sebuah lagi syarikat pengeluar figura mainan Toy Biz di bawah payung baru Marvel Studios, ditentang lembaga pengarah syarikat ekoran risiko hutang menimbun yang masih berbaki.

Mereka juga tidak percaya penggabungan itu boleh membantu situasi yang sedang dialami.

Tanpa jalan keluar, Perelman akhirnya memfailkan bankrapsi syarikatnya bagi membolehkan penstrukturan semula Marvel dibuat tanpa kelulusan lembaga pengarah.

Proses naik turun mahkamah melibatkan perebutan kuasa dalam syarikat itu berjalan untuk dua ke tiga tahun, sebelum Avi Arad dan Isaac Perlmutter - dua orang eksekutif syarikat Toy Biz dilantik sebagai pengendali Marvel yang baru.

Mereka berdua berusaha meyakinkan studio-studio perfileman Hollywood untuk bekerjasama menerbitkan filem berasaskan watak terbitan Marvel.

Filem pertama hasil usaha ini, 'Blade' mendapat jumlah kutipan yang memberangsangkan dan menjadi titik tolak bermulanya kebangkitan jenama Marvel dalam industri filem sekarang.

Kini bernilai lebih $2 trillion, siapa sangka satu ketika dulu syarikat Apple sebenarnya sedang berhadapan bankrapsi.

Ekoran kegagalan peranti Apple Newton yang mengakibatkan beban hutang besar bernilai $100 juta perlu ditanggung Apple, Apple ketika itu sedang dalam proses akhir mendokumenkan status bankrapsi mereka.

Namun Microsoft yang sering dikatakan seteru utama syarikat itu, bersetuju melabur $150 juta dalam Apple; dengan beberapa kerjasama di antara keduanya dimeterai.

Pelaburan ini sekaligus menyelamatkan Apple serta memberikan mereka suntikan dana untuk terus beroperasi.

Untuk beberapa tahun berikutnya, Apple mula melakukan rombakan semula terhadap siri produk mereka.

Pengenalan siri komputer iMac pada tahun 1998 mendapat sambutan hangat ekoran rekaannya ketika itu yang cukup unik.

iMac terjual sebanyak 800,000 unit dalam tempoh 5 bulan, membawa keuntungan kali pertama syarikat itu sejak tahun 1995 sebanyak $309 juta.

Dari sinilah Apple mula menjana pelaburan untuk pembangunan perisian dan perkakasan yang akhirnya membawa kepada pembangunan peranti popular iPod dan seterusnya iPhone.


Adakah Selamat Untuk Mencium Haiwan Peliharaan Anda?

Ramai pemilik kucing atau anjing menganggap haiwan peliharaan mereka itu seperti ahli keluarga sendiri. Maka, tidak hairanlah jika haiwan itu dilayan dengan penuh kasih sayang. Mereka dibelai, dipeluk malah dicium setiap hari.

Persoalannya, adakah selamat bagi seorang manusia untuk mencium haiwan peliharaannya terutamanya pada bahagian mulut?

Menurut pakar veterinar Dr. Jeff Werber dari Los Angeles, mencium haiwan kesayangan anda bukanlah suatu masalah besar terutamanya berkaitan penyakit berjangkit. Sekiranya anda mempunyai mulut yang sihat, agak selamat untuk anda mencium haiwan peliharaan anda.

Sama seperti manusia, mulut haiwan peliharaan seperti kucing atau anjing mengandungi ribuan bakteria. Walau bagaimanapun, ia tidak begitu memudaratkan dan tubuh kita mampu menanganinya. Jika tidak, pemilik kucing atau anjing pasti jatuh sakit setiap kali bermain dengan haiwan mereka.

Bakteria pada mulut kucing atau anjing biasanya tidaklah begitu berjangkit atau menyebabkan penyakit pada manusia. Namun, ia tidak bermaksud anda 100 peratus bebas daripada risiko.

Menurut seorang lagi pakar veterinar dari Oregon iaitu Dr. Megan Conrad, kebanyakan haiwan peliharaan mempunyai tahap kesihatan gigi yang agak teruk.

Keadaan ini boleh menyebabkan penumpukan plak gigi dan penyakit gusi sekaligus menyumbang kepada pertumbuhan bakteria yang berlebihan pada mulut kucing atau anjing anda.

Sekiranya anda membiarkan anjing atau kucing peliharaan menjilat wajah anda sedangkan mereka mempunyai masalah mulut atau penyakit gigi yang teruk, anda mempunyai risiko dijangkiti bakteria bahaya.

Sebelum memutuskan untuk mencium atau membiarkan haiwan peliharaan menjilat anda, berikut adalah beberapa perkara yang perlu anda ambil tahu.

Terdapat beberapa bakteria tertentu yang sangat mudah berjangkit seperti staphylococcus, salmonella dan E-coli. Begitu juga dengan jangkitan kulat seperti kurap. Ini adalah bakteria atau penyakit yang biasanya disebarkan haiwan kepada manusia.

Walau bagaimanapun, jangkitan bakteria ini jarang berlaku dan ia tidak berlarutan lama. Malah, penghidap juga mempunyai gejala yang ringan. Ia agak berbeza dengan kurap yang biasanya disebarkan oleh kucing. Walaupun tidaklah begitu berbahaya tetapi agak sukar untuk dirawat.

Begitu juga dengan jangkitan bakteria bartonella atau lebih dikenali sebagai penyakit cakar kucing. Bakteria yang terdapat pada kuku kucing ini boleh menyebabkan anda demam ringan dan bahagian luka yang bernanah.

Biasanya, orang dengan sistem imun yang lemah, tidak sihat, ibu mengandung atau kanak-kanak adalah golongan paling berisiko mendapat jangkitan daripada haiwan kesayangan anda.

Bahkan, manusia juga boleh menyebarkan penyakit kepada haiwan kesayangan mereka. Terdapat beberapa kes dilaporkan bahawa anjing dan kucing peliharaan dijangkiti wabak Covid-19 daripada tuan mereka sama ada melalui ciuman atau tidur bersama.

Tidak kira betapa comelnya haiwan peliharaan anda, anda perlu mengenalpasti tabiat buruk yang dilakukannya. Ada haiwan yang mempunyai tabiat buruk seperti memakan sampah, bangkai atau najis sendiri. Jika ada, adalah lebih selamat untuk tidak mencium mereka.

Begitu juga haiwan peliharaan yang diberi makan daging mentah. Mereka lebih mudah untuk dijangkiti salmonella atau bakteria lain pada daging. Bakteria ini akan dipindahkan kepada manusia dan membuatkan anda sakit.

Sebahagian haiwan peliharaan tidak digalakkan untuk dicium terutamanya reptilia. Setiap sentuhan terhadap haiwan peliharaan reptilia haruslah diikuti dengan mencuci tangan secara teliti.

Sekiranya anda memegang haiwan reptilia, jangan sesekali menyentuh muka atau mulut anda kerana haiwan reptilia biasanya membawa salmonella dan beberapa bakteria lain yang boleh membahayakan anda.

Haiwan seperti ferret (sejenis musang) pula biasanya mencium atau menjilat sebagai tanda sayang tetapi juga berpotensi untuk mengigit anda. Bahan kimia seperti lipstik juga boleh menjadi toksik kepada haiwan. Sebaliknya, cukup sekadar memberi ciuman di atas kepala sahaja.

Bagi haiwan seperti burung pula, jangan sekali-kali mencium di bahagian dalam paruhnya kerana burung tidak tahan melawan bakteria manusia. Najis burung juga dikenal pasti boleh membawa lebih daripada 60 jenis penyakit.

Pakar menasihatkan anda agar tidak mencium haiwan kesayangan anda yang baru dipelihara terutamanya jika anda membeli atau mengadopsi haiwan dewasa.

Terdapat sebahagian haiwan peliharaan yang tidak selesa dipeluk atau dicium kerana mereka merasakan ruang peribadi mereka diceroboh. Ini meningkatkan lagi risiko anda digigit.

Sekiranya anjing atau kucing anda menunjukkan tingkah laku kurang selesa, jarakkan diri anda dan beri ruang kepada mereka untuk bertenang. Risiko diserang haiwan lebih tinggi bagi kanak-kanak atau bayi berbanding orang dewasa.

Apabila haiwan peliharaan anda berasa selesa, mereka akan datang dengan sendirinya seolah-olah meminta untuk dibelai.


Adakah Tahi Hidung Dan Aktiviti Korek Hidung Baik Untuk Kesihatan?

Jika anda berhenti di lampu isyarat dan melihat ke arah kenderaan sebelah, terdapat kemungkinan orang di sebelah sedang mengorek tahi hidung mereka.

Malah, mengorek tahi hidung sering menjadi aktiviti yang dilakukan ketika seseorang itu bosan, sedang menunggu sesuatu atau tidak melakukan apa-apa.

Dan jika mengorek tahi hidung sudah dilihatkan sebagai sesuatu yang menggelikan jika dilakukan di tempat awam, memakan tahi hidung adalah lebih dahsyat walaupun ia dilakukan secara tersembunyi.

Walaupun begitu, terdapat segelintir individu yang beranggapan bahawa memakan tahi hidung dapat memberikan kebaikan kepada kesihatan.

Sebelum itu, kita perlu tahu terlebih dahulu bahawa hingus dan kahak adalah perkara yang berbeza.

Hingus atau lendiran dalan hidung adalah bahan seperti cecair yang dihasilkan oleh beberapa tisu lapisan badan dan tahukah anda bahawa badan kita menghasilkan 1 hingga 1.5 liter lendiran ini setiap hari?

Hingus berfungsi sebagai lapisan pelinciran saluran hidung dan bertindak sebagai lapisan pelindung untuk memerangkap virus, debu, dan debunga.

Ia terdiri daripada air, mucin, protein globular, garam, lipid, DNA, dan serpihan selular.

Ia mengandungi antibodi dan lisozim (enzim yang membunuh bakteria) yang membantu melawan jangkitan. Apabila ia kering, ia menjadi apa yang kita sebut sebagai tahi hidung.

Kahak pula adalah sejenis lendir tetapi ia dihasilkan oleh sistem pernafasan bawah.

Ia adalah bahan pekat dan likat yang dihasilkan oleh kerongkong dan paru-paru hanya ketika keradangan berlaku untuk melindungi dari bahan asing.

Ia tidak berbahaya tetapi jumlah kahak yang bertambah biasanya menyebabkan saluran udara tersumbat dan menyebabkan sering menyumbat saluran udara dan hidung atau sakit tekak.

Tindakan memasukkan jari ke dalam hidung dengan tujuan membuang lendir hidung lebih dikenali sebagai korek tahi hidung. Dalam istilah perubatan, ia disebut sebagai rhinotillexis yang berasal dari bahawa Yunani iaitu rhino yang bermaksud hidung dan tillexis yang bermaksud tabiat mengorek.

Bagi sesetengah orang, ia hanya bertujuan untuk membersihkan hidung dan mengeluarkan mukus yang mengeras. Satu kaji selidik yang dilakukan pada tahun 1995 mendapati bahawa 91% mengaku mereka mengorek hidung manakala 75% daripada peserta menganggap bahawa mengorek hidung adalah sesuatu yang normal.

Namun, bagi sebilangan orang, tabiat ini boleh menjadi kebiasaan kompulsif atau fanatik, dan disebut sebagai rhinotillexomania.

Sehingga kini, hampir tiada kajian terbaru yang dilakukan bagi membuktikan secara knklusif bahawa memakan tahi hidung boleh meningkatkan imuniti tubuh badan.

Satu-satunya rujukan mengenai pembangunan imuniti hasil dari memakan tahi hidung berasal dari wawancara tahun 2013 dengan Dr Scott Napper. Dr Scott menyatakan bahawa dia telah berusaha melakukan eksperimen dengan pelajarnya untuk melihat adakah memakan tahi hidung sendiri dapat membantu meningkatkan imuniti badan.

Dia juga menyatakan bahawa makan tahi hidung mungkin bermanfaat bagi tubuh dan tubuh dapat mengembangkan imuniti terhadap bakteria yang terperangkap dalam mukus tersebut. Namun, ini tidak cukup untuk membuktikan bahawa makan tahi hidung adalah sesuatu yang sihat.

Mukus berfungsi sebagai pertahanan barisan hadapan untuk tubuh terhadap jangkitan yang sering kita hadapi dengan memerangkap bakteria dan virus patogen.

Mungkin ada yang beranggapan bahawa memakan tahi hidung ini akan mendedahkan tubuh kepada ejen berjangkit seperti virus dan bakteria yang terperangkap dalam lendir tersebut.

Tubuh pula mungkin akan melihat ejen-ejen ini sebagai bendasing atau antigen dan berusaha untuk membina tindak balas imun terhadapnya.

Ini boleh menyebabkan tubuh mengembangkan imuniti terhadap patogen yang terperangkap dan membuat kita lebih berkemampuan untuk melawannya jika berhadapan dengan patogen ini di kemudian hari.

Tetapi, bagaimana jika badan tidak dapat menghasilkan imuniti terhadap patogen tersebut?

Rongga hidung biasanya mengandungi bakteria seperti aerobik Staphylococcus epidermidis, Staphylococcus aureus, Haemophilus influenzae, Streptococcus pneumoniae dan diphtheroid.

Ia juga boleh mengandungi Propionibacterium acnes anaerobik dan Peptococcus magnus.

Sekiranya kita memakan tahi hidung yang mengandungi patogen-patogen seperti ini, dan badan kita tidak dapat menghasilkan imuniti terhadapnya, ia boleh menyebabkan jangkitan serius.

Walaupun kajian oleh Dr. Scott ini mencadangkan memakan tahi hidung dapat memberikan kebaikan kepada kesihatan, namun ia tidak disokong oleh mana-mana kajian lain.

Dengan memasukkan jari ke dalam rongga hidung, kita mungkin menyebabkan bakteria, virus dan bahan cemar lain masuk ke dalamnya. Malah, kita juga mungkin menyebabkan bakteria dan virus yang diperangkap oleh mukus ini tersebar ke permukaan lain.

Sekiranya pengambilan hidung tidak dilakukan dengan lembut, ia boleh merosakkan tisu hidung yang boleh mencetuskan pendarahan hidung. Dalam kes yang melampau, terbukti menyebabkan kerosakan pada septum hidung dan juga mempengaruhi penciuman.

Satu kajian menunjukkan bahawa jangkitan Staphylococcus lebih kerap berlaku kepada mereka yang gemar mengorek hidung berbanding dengan mereka yang tidak.

Walaupun begitu, hampir semua daripada kita tidak mengendahkan fakta ini dan terus mengorek hidung, kan?


Pemerdagangan Kemiskinan : Fenomena Buruk Yang Melanda Masyarakat Dunia

Amalan bersedekah serta melakukan kebajikan membantu ahli masyarakat susah, merupakan satu amalan yang baik - tak kiralah dilakukan secara terbuka atau tertutup.

Menurut firman Allah swt. dalam surah al-Baqarah ayat 271 yang bermaksud : Jika kamu menampakkan sedekah-sedekahmu, maka itu baik. Dan jika kamu menyembunyikannya dan memberikannya kepada orang-orang fakir, maka itu lebih baik bagimu dan Allah akan menghapus sebagian kesalahan-kesalahanmu. Dan Allah Maha teliti apa yang kamu kerjakan.

Berdasarkan ayat ini jelas sekali sedekah atau derma adalah perbuatan yang dituntut.

Namun dalam era masyarakat yang berorientasikan media sosial; wujud satu fenomena berkait kebajikan yang mampu menimbulkan persepsi negatif di kalangan masyarakat, yang ditermakan masyarakat barat sebagai 'pornografi fakir.'

Pernah anda dengar fenomena ini? Jika belum pernah, kami yakin anda pernah menyaksikannya sendiri tanpa sedar.

Zaman sekarang, sukar untuk membezakan seseorang yang melakukan sesuatu dengan ikhlas atau untuk menunjuk-nunjuk.

Ramai seakan terkejar mahu melaporkan tentang harta milikan mereka yang baru. Bila membeli kereta, gambar kereta atau stereng kereta perlu dikongsikan. Bila berpindah masuk rumah baru, gambar kunci rumah ditayangkan.

Apabila ditanyakan kepada individu yang bersikap sebegini "apa tujuan mereka berbuat demikian?" jawapan yang akan kedengaran samar-samar.

'Saja nak berkongsi, sharing-sharing, berkongsi kebahagiaan, sebar mesej positif' dan sebagainya. Itu jawapan standard yang akan kita terima.

Kemampuan media sosial membuka ruang untuk mendedahkan kepada awam hidup kita, ada baik dan ada buruknya termasuklah perbuatan kita bersedekah atau melakukan kebajikan.

Di kalangan ahli masyarakat kita baguslah ramai sekali individu sanggup mengorbankan rezeki mereka membantu masyarakat yang kurang berkemampuan. Media sosial pula menjadi satu medan penting untuk aktiviti kebajikan sebegini disebarkan mesejnya.

Bermula daripada aktiviti kecil-kecilan membantu, banyak gerakan kebajikan masyarakat kita yang sejak mula ditunjangi individu berkembang sehingga mendapat perhatian  ke satu tahap yang lebih besar, bukan saja dari segi amaun bantuannya bahkan dari segi liputannya.

Aktiviti kebajikan yang sejak mula positif, jadi sesuatu yang mula dipromosikan - sedikit sebanyak mula mengambilkira elemen-elemen pemasaran.

Lihat di sekeliling kita. Ada banyak sekali elemen pemasaran menggunakan visual dan media berorientasikan individu fakir dijaja.

Kita ada program televisyen yang memaparkan secara dramatik kehidupan keluarga, diiringi lagu layar sedih menceritakan pengalaman hidup mereka sebelum penamatnya menayangkan tersenyum menerima bantuan penaja pada akhir rancangan.

Di sekeliling kita, banyak poster pengasas program kebajikan di Syria dan Palestin yang nyata sengaja bergambar bersama golongan kanak-kanak di sana, bagi menampakkan hidup mereka untuk merayu orang ramai agar dapat membantu.

Imej kehidupan tidak terurus, terabai, kotor, kurus dan serabai, berlatar belakangkan kawasan yang lusuh dan terbengkalai digunakan untuk kesedaran orang ramai.

Persoalannya di sini - adakah memperagakan wajah-wajah mereka ini serta kondisi hidup mereka atas tujuan mempromosikan gerak kerja kebajikan warga kita demi mengutip sumbangan, adalah satu tindakan beretika?

Adakah kerana mereka fakir, susah dan daif, jadi pihak menyumbang mempunyai hak untuk sewenang-wenangnya mendedahkan hidup daif mereka dalam pelbagai cara bagi memastikan lebih ramai yang hendak membantu golongan senasib mereka, dengan sumbangan?

Kaedah ini secara peribadi diakui penulis sangat efektif memancing simpati masyarakat.

Tetapi apa yang perlu kami pertikaikan adalah jika anda di tempat golongan fakir atau golongan yang memerlukan - sanggupkah anda dipaparkan sebegitu rupa?

Sanggupkah anda jika anda fakir dijadikan wajah penyeri papan iklan untuk membantu organisasi kebajikan mengutip derma? Tak ramai yang sanggup kan?

Tidak ada individu gemar kesengsaraan hidup yang sedang dialami dihebahkan ke seluruh dunia; termasuklah golongan fakir sendiri.

Malangnya dalam era di mana populariti sudah menjadi ukuran kepada kredibiliti, keperluan mendapatkan publisiti serta liputan seolah-olah sudah menjadi sesuatu yang wajib dilakukan pihak pengelola kebajikan.

Semakin banyak individu, NGO dan badan-badan kebajikan dilihat meletakkan fokus kepada pemasaran 'jenama kebajikan' yang telah dibangunkan, dalam memastikan sumbangan tidak terputus.

Golongan fakir miskin, asnaf dan golongan tertindas akhirnya diperalatkan sebagai alat pemasaran percuma yang sangat efektif, dengan gerakan berkebajikan atau pengasasnya pula yang diangkat sebagai fokus utama, yang perlu dibantu agar boleh terus membantu.

Pornografi fakir ini bukanlah berlaku di kalangan masyarakat kita saja. Di barat banyak elemen dalam masyarakat mereka menggunakan prinsip serupa ditayang secara terbuka.

Ada di kalangan nama-nama besar karyawan barat baik filem atau muzik menjadikan lawatan tahunan ke Afrika sebagai langkah promosi, di mana untuk sehari mereka akan meninjau sekolah dan kawasan perumahan bagi menaikkan imej mereka sebagai seorang pejuang hak asasi manusia.

Dalam televisyen juga kita ada rancangan seperti 'Undercover Boss' yang menayangkan gimik majikan kaya menyamar sebagai pekerja biasa, mahu menyelami kehidupan sukar golongan pekerja di bawah kendaliannya sebelum menghadiahkan ganjaran yang akan mengubah hidup mereka.

Di United Kingdom, wujud sebuah rancangan dokumentari berjudul 'Benefits Street' yang menjadikan kumpulan keluarga penerima bantuan bulanan kerajaan sebagai subjek utama.

Rancangan ini mencetuskan perdebatan besar selepas beberapa orang pemimpin di UK mendakwa produser rancangan itu sengaja mahu mengambil kesempatan atas kesengsaraan orang lain untuk kesenangan sendiri. Bukankah kita juga perlu mula berani dan terbuka membincangkan isu sama, yang sangat berakar dalam masyarakat kita?

Adakah individu atau kumpulan-kumpulan yang mengurus dan menjalankan kerja amal di Malaysia, melakukannya untuk membantu pihak fakir dan dalam masa yang sama memilih untuk terus melakukannya atas dasar kepentingan diri sendiri, jenama dan organisasi seliaan mereka?

Untuk kita terus menjaja dan memasarkan golongan fakir atau asnaf sebagai elemen promosi - adalah satu perbuatan yang tak sepatutnya dibiarkan terus berlaku. Mereka mungkin tidak ada pilihan untuk berkata tidak ekoran bantuan yang telah diperolehi.

Rasa malu untuk meminta agar wajah, video, gambar dan kehidupan agar tidak dimuat naik ke Facebook, Twitter, Instagram, Youtube, televisyen atau apa saja kaedah sekalipun tidak akan kedengaran, kerana situasi mereka memerlukan mereka bersyukur dan akur sebagai penerima bantuan.

Tetapi anda yang berkemampuan ada pilihan untuk menghentikan fenomena pornografi fakir miskin yang semakin hari semakin berleluasa. Jika memang mereka merayu untuk dipaparkan, paparkanlah.

Seandainya tiada permintaan dari mereka, hormatilah maruah mereka. Kami menggesa agar pihak yang mengelolakan badan kebajikan supaya menghormati privasi mereka. Janganlah dijadikan rakaman gambar dan video untuk tujuan promosi aktiviti anda sebagai syarat mandatori tidak rasmi bantuan dihulurkan.

Kebajikan harus kekal sebagai kebajikan; bukan digunakan untuk tujuan langkah promosi, pemasaran dan jualan imej individu individu atau organisasi yang telah diberikan hak dan kepercayaan.

Lagipun jika difikirkan dalam aspek perundangan - sepatutnya badan-badan kebajikan ini perlu mempunyai perjanjian pembayaran royalti dengan golongan asnaf, miskin dan fakir selagi mana wajah mereka digunakan untuk tujuan promosi menggerakkan kutipan derma atas persetujuan bersama.

Dapat bantuan, dapat royalti lagi. Itu memang sangat membantu memudahkan kesusahan golongan yang memerlukan.


Ringkasan Tragedi Rusuhan Dahsyat Afrika Selatan 2021

Pergolakan yang sedang berlaku di Afrika Selatan ketika ini sejak penahanan bekas Presiden Jacob Zuma semakin memburuk di mana orang ramai melakukan rusuhan besar-besaran dan mencuri.

Tentera negara telah dikerahkan ke daerah-daerah di mana jumlah polis lebih rendah daripada perusuh, dengan pemerintah mengaku bahawa mereka tidak menyangka skala protes sehebat ini.

Kira-kira 2,500 tentera dihantar ke jalan-jalan di KwaZulu-Natal, wilayah asal Zuma, dan wilayah Gauteng, lokasi bandar terbesar di negara itu, Johannesburg.

Pusat membeli-belah, kedai-kedai dan pengedar kereta adalah antara tempat yang menjadi sasaran perusuh dan perompak.

Jacob Zuma adalah presiden Afrika Selatan dari tahun 2009 hingga 2018, zaman di mana dakwaan berlakunya korupsi yang meningkat dalam pemerintahan dan Kongres Nasional Afrika yang berkuasa.

Setelah dia mengundurkan diri, sebuah suruhanjaya yang diamanatkan oleh pemerintah mulai menyiasat beberapa tuduhan ini, namun Jacob Zuma berulang kali menolak untuk memberi keterangan walaupun diperintahkan untuk melakukannya oleh Mahkamah Konstitusi Afrika Selatan.

Pada 29 Jun 2021, mahkamah yang sama telah menjatuhkan hukuman penjara 15 bulan kepada Jacob Zuma kerana menghina mahkamah, dan dia ditangkap pada minggu berikutnya.

Keputusan untuk memenjarakan Zuma menandakan pertama kalinya bekas presiden dipenjara di Afrika Selatan pasca-apartheid.

Ini dilihat sebagai kemenangan bagi presiden Cyril Ramaphosa, namun setiap konfrontasi antara pihak berkuasa dan penyokong Zuma hanya akan menyemarakkan lagi tanggapan bahawa Zuma adalah mangsa serangan yang bermotifkan politik.

Apa yang dilihatkan sebagai demonstrasi berskala kecil di KwaZulu-Natal membuak dengan begitu pantas di seluruh wilayah dengan pemenjaraan Zuma menjadi pemangkin kepada protes berkenaan.

Sekatan-sekatan berulang kali dilaksanakan di seluruh Afrika Selatan selama setahun setengah akibat COVID-19, yang mana telah memburukkan lagi kekecewaan terhadap kemiskinan, pengangguran dan kesan ekonomi wabak tersebut.

Sebahagian besar keganasan dan kecurian tertumpu di wilayah kelahiran Zuma iaitu KwaZulu-Natal dan Gauteng, lokasi di mana ibu negara ekonomi Afrika Selatan iaitu Johannesburg dan ibu kota politik Pretoria terletak.

Para perusuh telah mensasarkan pusat membeli-belah, kilang dan gudang, kebanyakan di bandar-bandar miskin, di mana penduduk tempatan telah dilanda oleh tiga gelombang jangkitan Covid-19 serta perintah berkurung yang dikenakan oleh pemerintah.

Melihatkan keadaan ini semakin memburuk, sesetengah penduduk membentuk kumpulan untuk melindungi komuniti mereka.

Sekurang-kurangnya 117 nyawa terlah terbunuh dalam rusuhan in dan lebih dari 2,000 orang telah ditangkap di kedua-dua wilayah berkenaan.

Lebih menyedihkan, ramai yang mati akibat dipijak oleh orang ramai yang bersesak-sesak ketika mencuri di pusat membeli-belah.

Menjelang 15 Julai, keadaan di Gauteng agak reda, dengan orang ramai berbaris di pasar raya di luar bandar itu di mana penduduk yang tinggal di rumah semasa rusuhan berlaku cuba untuk membeli barangan keperluan serta makanan.

Ribuan sukarelawan membantu membersihkan jalan-jalan yang dipenuhi dengan sampah dan pusat membeli-belah yang musnah mula diperbaiki.

Pihak berkuasa mengatakan bahawa laporan keganasan dan kecurian juga menurun di KwaZulu-Natal dan bahawa penempatan tentera tambahan akan membantu memulihkan ketenteraman.

Cyril Ramaphosa menggambarkan keganasan itu sebagai sesuatu yang tidak pernah terjadi sebelumnya dalam 27 tahun sejak berakhirnya rejim apartheid.

Beliau meminta agar rakyat untuk bertenang sambil mengutuk keganasan tersebut dan berjanji akan membawa para penunjuk perasaan ke muka pengadilan.

"Apa yang kita lihat pada hari ini adalah tindakan jenayah oportunistik, dengan sekumpulan orang menimbulkan kekacauan hanya untuk menutup jenayah kecurian," katanya.


5 Madu Paling Mahal di Dunia

Madu adalah pemanis semula jadi dan ia bukan sahaja sedap, tetapi juga mempunyai pelbagai manfaat daripada segi kesihatan. Namun, anda perlu tetap mengambilnya pada kadar yang perlu sahaja dan tidak berlebihan.

Madu yang benar-benar asli biasanya mahal. Disebabkan itulah terdapat segelintir penjual madu bertindak menipu pembeli dengan mencampurkan air, gula atau bahan pemanis lain untuk menjadikannya lebih banyak. Bagi yang berkemahiran, mereka dapat mengenalpasti dengan mudah sekiranya sebotol madu itu sudah dicampur bahan lain atau tidak.

Bagi peminat madu, anda pasti tahu terdapat banyak jenis madu di dunia ini. Rasa madu yang berlainan jenis ini juga dikatakan berbeza bergantung kepada sumber nektar lebah. Malah, rasa madu juga dikatakan dipengaruhi oleh cuaca dan kawasan persekitaran lebah.

Kali ini, kami ingin berkongsi pula 5 jenis madu yang paling mahal di dunia. Jangan terkejut kerana ada harga madu yang lebih mahal daripada emas!

Madu asli Greek dari kawasan Ikaria adalah sejenis madu yang sangat mahal dan jarang ditemui, berasal dari Pulau Ikaria di Greece. Madu ini berharga sekitar $220 untuk satu botol yang hanya mengandungi 920 gram.

Ikaria adalah sebuah pulau Greek yang terletak di Laut Aegea. Madu dari sini sangat berkualiti tinggi kerana sifat geografi dan topografi yang unik yang terdapat di pulau tersebut. Madu ini dihasilkan hanya dari lebah yang mengusahakan ramuan herba, pokok pinus dan flora lain dari pulau tersebut.

Ikaria juga adalah tempat yang terkenal dengan kuasa penyembuhannya dari zaman kuno. Madu yang dihasilkan oleh lebah di daerah ini keluar dengan tekstur warna coklat gelap dan rasa yang pekat dan manis dicari kerana sifat penyembuhan. Ia adalah salah satu jenis madu berkualiti tinggi di dunia.

Madu keempat termahal di dunia juga adalah yang paling mahal di seluruh Eropah. Ia dikenali sebagai Miel Lo Mejor del Bierz dan dihasilkan dari lebah yang mengumpulkan nektar daripada tumbuhan yang terdapat di kawasan Leon di Sepanyol. Ini adalah madu yang unik yang berasal dari kampung Camponaraya di daerah El Bierzo.

Menariknya, madu ini disahkan Halal untuk digunakan oleh masyarakat Muslim dan telah menjadi sangat popular sehingga terdapat senarai menunggu untuk membeli produk madu ini. Ini bermakna, permintaan terhadap madu ini jauh lebih besar daripada pengeluarannya.

Pada satu ketika, madu Miel Lo Mejor del Bierz adalah madu kedua paling mahal di dunia tetapi sejak itu diturunkan ke tangga keempat setelah beberapa lagi madu yang lebih mahal muncul dalam senarai ini.

Madu Sidr telah lama terkenal dengan tujuan perubatan dan faedah kesihatannya. Ia juga dilaporkan mempunyai sifat afrodisiak ringan. Afrodisiak adalah bahan atau makanan yang meningkatkan keinginan seksual, gairah, tingkah laku atau prestasi.

Madu ini mendapat permintaan tinggi sehingga harganya mencapai $1,000 sekilo di Amerika Syarikat. Terdapat beberapa jenis madu Sidr tetapi yang paling mahal adalah Royal Yemen Sidr. Madu Royal Yemen Sidr berasal dari pergunungan Hadramaut Yaman dan hanya dituai dua kali setiap tahun yang menjadikan pengeluarannya lebih rendah daripada permintaan.

Madu ini telah digunakan untuk khasiat perubatannya selama lebih dari 7,000 tahun, dihasilkan oleh lebah yang mengumpulkan bahan dari pohon sidr yang terdapat di Yaman dan Arab Saudi. Daripada kualiti, madu ini sering dibandingkan dengan madu Manuka dari New Zealand.

Madu Manuka terkenal dengan penilaian MGO/UMF tertinggi di dunia. Ianya dihasilkan oleh syarikat The True Honey Company. Terdapat hanya 1,000 balang madu unik ini yang dibuat setiap kali pengeluaran.

Ia mempunyai konsistensi tekstur yang unik yang digambarkan sebagai rasa mentega tetapi sangat manis. Ia dihasilkan dari lebah yang dibesarkan di bahagian utara negara New Zealand dan terkenal dengan rasanya yang kuat. Madu ini sangat berharga untuk manfaat kesihatannnya.

Harganya adalah $1780 untuk bekas yang beratnya hanya 230 gram dengan MGO 1700. Peminat madu biasanya akan menghargai madu unik dan luar biasa ini bukan hanya untuk rasanya yang kaya dan unik, tetapi juga untuk manfaat kesihatan yang ada padanya.

Madu elvish adalah madu termahal di dunia yang telah disahkan oleh pihak Guinness World Reecords. Ia adalah madu yang pekat dan berwarna keemasan. Apa yang menjadikan madu ini sangat jarang ditemui dan sangat berharga adalah kerana ianya berasal dari gua yang terletak di bahagian timur laut Turki di sebuah gua lembah Saricayir.

Madu ini mendapat kandungan mineral yang kaya dari gua yang pertama kali ditemui pada tahun 2009. Harga madu ini mencecah $6,800 setiap gram. Madu ini diambil dari gua yang terletak 2500 meter di atas permukaan laut, jauh dari tempat tinggal manusia dan dari koloni lebah lain.

Nektarnya berwarna gelap dan mempunyai rasa pahit. Madu ini juga mempunyai khasiat perubatan yang tinggi kerana kaya akan magnesium, kalium, fenol, flavonoid, dan antioksidan. Kerja menuai madu in sangat mahal kerana memerlukan kepakaran pendaki gunung ke gua tempat madu ini dijumpai.


5 Diktator Kejam Yang Tak Popular Dalam Sejarah

Anda mesti pernah mendengar nama seperti Adolf Hitler, Joseph Stalin, Kim Jong-il atau Pol Pot. Nama-nama ini mempunyai persamaan di mana mereka adalah diktator kejam yang menyebabkan banyak nyawa terkorban dan jutaan lagi merana.

Sebenarnya, ramai lagi pemerintah kuku besi di seluruh dunia tetapi nama mereka kurang dikenali. Namun, kekejaman yang mereka lakukan boleh dikatakan hampir setanding dengan diktator popular yang disebutkan di atas tadi.

Mengistu adalah seorang pegawai tentera yang terlibat dalam rampasan kuasa terhadap Maharaja Haile Selassie I, sekaligus menamatkan pemerintahan beraja selama berabad-abad lamanya di Ethiopia.

Dia menggunakan pelbagai cara termasuklah membunuh untuk dalam Dergue (junta tentera yang memerintah Ethiopia). Pada 3 Februari 1977, Mengistu secara rasminya menjadi memimpin Dergue dan Ethiopia.

Ketika berkuasa, Mengistu telah melancarkan kempen Red Terror untuk menghapuskan para pembangkangnya. Kempen yang berlangsung selama setahun lebih itu menyaksikan seramai 750,000 orang terkorban.

Dia meletakkan jawatan sebagai presiden pada 1991 dan melarikan diri ke Zimbabwe apabila pemberontakan, kejatuhan ekonomi, kebuluran dan kemarau teruk melanda Ethiopia. Dianggarkan sebanyak dua juta nyawa telah terkorban atas kekejaman Mengistu.

Walaupun Ho Chi Minh kekal sebagai pemimpin paling terkenal di Vietnam, Le Duan pula adalah antara pemimpin paling dibenci di negara itu.

Secara teknikalnya, dia tidak pernah menjadi pemimpin negara tetapi memegang jawatan yang amat berpengaruh ketika itu. Le Duan merupakan orang nombor dua paling berkuasa selepas Ho Chi Minh dalam Parti Komunis Indochina.

Ketika kesihatan Ho Chi Minh semakin merosot, Le Duan menjadi pemerintah de factoyang meneruskan tanggungjawab mengurus negara. Setelah Ho Chi Minh meninggal dunia pada 1969, Le Duan menjadi orang paling berkuasa di Vietnam Utara.

Ketika Vietnam Utara menawan Saigon pada 1975, Le Duan mengarahkan pembunuhan ribuan tentera Vietnam Selatan. Dia memenjarakan sehingga 300,000 tahanan lain tanpa pengadilan. Dianggarkan seramai dua juta rakyat Vietnam terpaksa berhijrah ke luar negara akibat pemerintahan kejamnya.

Dia turut menyebabkan ekonomi Vietnam jatuh dengan teruk. Peperangan demi peperangan semasa pemerintahannya memburukkan lagi keadaan negara itu. PBB menganggarkan seramai 400,000 pelarian Vietnam mati di lautan kerana cuba melarikan diri dari negara itu.

Yahya Khan dilantik sebagai presiden ketiga Pakistan dan dilihat sebagai harapan untuk memulihkan negara itu daripada kacau-bilau di bawah pemerintahan presiden sebelumnya iaitu Ayub Khan.

Dia berjanji akan mengadakan pilihan raya umum pertama di Pakistan pada penghujung 1970. Keputusan pilihanraya itu menyaksikan Parti Liga Awami menang 160 daripada 162 kerusi di Pakistan Timur (kini Bangladesh).

Ketua Parti Liga Awami, Mujibur Rahman menuntut haknya sebagai Presiden Pakistan setelah menang majoriti dalam pilihanraya itu. Pakistan Barat (kini Pakistan) dan Pakistan Timur dipisahkan oleh India dengan jarak 1,600 km.

Sebaliknya, Yahya membubarkan kabinet awam pada 21 Februari 1971. Tidak lama kemudian, dia mengarahkan Operasi Searchlight bagi menentang gerakan nasionalis di Pakistan Timur yang menyaksikan hampir tiga juta nyawa terkorban.

Yahya meletakkan jawatan pada 20 Disember 1971 dan dikenakan tahanan rumah sehingga 1979. Dianggarkan seramai lima juta nyawa terkorban di bawah pimpinannya.

Nguema dianggap sebagai salah seorang diktator paling teruk dalam benua Afrika. Dia menjadi presiden pada 1968 setelah berjaya mengalahkan Perdana Menteri Ondo Edu dalam pilihan raya umum Equatorial Guinea. Setahun kemudian, Ondo Edu telah membunuh diri tetapi ramai percaya ia adalah angkara Nguema.

Presiden yang sangat paranoia itu mula menyasarkan golongan berpendidikan dan membunuh sesiapa sahaja yang memakai cermin mata kerana percaya mereka akan menghasut rakyat untuk menentangnya.

Nguema telah memperkenalkan sistem buruh paksa kepada rakyatnya dan menamakan dirinya sendiri sebagai pemimpin seumur hidup. Dia juga menyimpan sebahagian khazanah negara di bawah katilnya kerana tidak percaya pada sesiapa untuk menguruskan wang itu.

Dia banyak menghabiskan masa di kampung halamannya berbanding ibu negara Equatorial Guinea. Atas arahannya, kuasa elektrik di mana-mana kota hanya boleh dihidupkan apabila presiden itu datang membuat lawatan.

Kebebasan bersuara tidak wujud semasa pemerintahannya dan ramai wartawan yang dibunuh kejam. Pada tahun 1979, Nguema akhirnya digulingkan oleh anak saudaranya sendiri, Teodoro Obiang Mbasogo yang kemudian menjadi presiden negara itu.

Trujillo menggunakan pemerintahan kuku besi ke atas Republik Dominika selema lebih tiga dekad. Dia mulai berkuasa setelah berjaya menggulingkan Presiden Horacio Vasquez pada 1930.

Pegawai paling setia Trujillo iaitu Johnny Abbes akan membunuh sesiapa sahaja yang bersuara terhadap presiden itu dan membuatkannya seperti satu kemalangan.

Pada Oktober 1937, Trujillo telah memulakan penghapusan etnik terhadap warga Haiti yang tinggal di negaranya. Seramai 35,000 orang telah dibunuh kejam atas arahan presiden itu.

Dia telah membunuh ramai wartawan kerana mengutarakan soalan pelik tentang rejimnya. Trujillo juga telah banyak menyeleweng wang kerajaan untuk kegunaan peribadi.

Selain berkahwin sebanyak tiga kali dan mempunyai ramai perempuan simpanan, Trujillo juga dilaporkan sering merogol gadis muda dari masa ke masa. Pada 30 Mei 1961, Trujillo akhirnya terbunuh dalam satu serangan hendap oleh tujuh anggota Angkatan Bersenjata Dominican.


5 Lagu Kolaborasi Artis Malaysia Yang Kini Berstatus Klasik

Mungkin disebabkan isu pembahagian royalti atau hak cipta, jarang sekali sebuah lagu khasnya hasil karya tempatan dinyanyikan oleh ramai artis dalam satu masa.

Bagaimanapun apabila terbitnya lagu-lagu kolaborasi melibatkan nama-nama besar dalam industri hiburan kita, biasanya ramai akan mula heboh dalam membicarakan berkenaan karya yang terhasil kerana keunikannya yang tersendiri.

Industri muzik kita banyak menghasilkan karya-karya berbentuk kolaborasi yang akhirnya layak diiktiraf klasik. Berikut adalah lima lagu kolaborasi paling diingati setakat ini.

Pasti ramai mudah mengingati lagu ini. Hasil gabungan tiga nama besar negara iaitu Ziana Zain, Ning Baizura dan Nora Ariffin serta vokalis dari Indonesia iaitu Dessy Fitri; lagu ini mempunyai melodi yang sedih tetapi agak mendamaikan perasaan.

Sedarkah anda lagu ini sebenarnya merupakan sebuah lagu terjemahan nyanyian kumpulan Honeyz dari Britain yang berjudul 'End of the Line'? Jika dibandingkan kedua-dua lagu, jelas sekali versi bahasa Melayu adalah terjemahan terus dari aspek lagu dan liriknya dari lagu asal.

Namun versi bahasa Melayu lebih kuat kemampuan vokalnya apatah lagi suara serak-serak Ziana Zain cukup keras memacu lagu ini. Versi bahasa Inggerisnya lebih mirip kepada sebuah lagu pop biasa tetapi versi bahasa Melayu memang mencabar kemampuan vokal untuk cuba dinyanyikan semula dalam bilik air.

Sebuah gubahan semula lagu popular kumpulan Search iaitu 'Isabella', diolah untuk menggabungkan vokal unik Jamal Abdillah, Saleem dan Zamani serta Amy Search; lagu ini berubah terus wajahnya dalam versi kolaborasi.

Jika 'Isabella' asal mempunyai tona bunyi yang agak menyeramkan serta mampu menghantui pendengar, 'Isabella' versi kolaborasi ini pula menggabungkan unsur pelbagai instrumen orkestra yang memberikan lagu ini suara yang lebih mesra untuk semua lapisan.

Apa yang unik, setiap segmen lagu ini mempunyai identiti yang berlainan bergantung kepada siapa vokalis utamanya ketika itu.

Fuh! Lagu ini merupakan antara lagu yang sangat jelas memaparkan kemampuan vokal tiga orang vokalis handal negara ini. Jaclyn Victor, Ning Baizura dan Shila Amzah.

Trio ini benar-benar mencabar diri mereka dengan persembahan vokal yang turun naik sepanjang lagu ini berlangsung dan hasilnya adalah sebuah lagi lagu klasik.

Lagu ini terhasil daripada album kolaborasi ketiga-tiga artis yang bekerjasama menghasilkan sebuah album berjudul '3 Suara', selamat diterbitkan pada tahun 2011 memenangi tempat kedua dalam Anugerah Juara Lagu kali ke 26.

Tidak banyak lagu berunsur patriotik moden yang benar-benar menangkap kepala. Ini adalah satu kejayaan besar bagi lagu 'Negaraku' kerana lagu ini berjaya membawa mesej penyatuan kebangsaan dan dalam masa yang sama mempunyai irama moden yang segar.

Lebih unik, lagu ini bukan saja dinyanyikan secara kolaborasi bahkan proses penciptaannya juga berjalan dengan gabungan di mana Faizal Tahir menjadi tunjang utama, bekerjasama dengan Ezra Kong dan Mike Chan bagi menghasilkan melodi serta kesemua vokalis yang terlibat dalam penghasilan bait liriknya.

Penggabungan elemen rock serta rap yang membangkitkan semangat ini membuktikan penerimaan masyarakat terhadap lagu-lagu berunsur patriotik sebenarnya masih membara, cuma penyampaiannya haruslah moden dan sesuai dengan citarasa pendengar yang rata-rata mahu sesuatu yang luar dari biasa.

Diterbitkan terlebih dahulu dalam album vokalis Zainal Abidin pada tahun 1991, sebelum digubah semula untuk dinyanyikan dalam versi dwi-bahasa artis di bawah naungan Roslan Aziz Productions pada tahun 1992; lagu ini menjadi antara runut bunyi wajib identiti negara kita satu ketika dulu.

Mudah dinyanyikan sesiapa saja serta mempunyai melodi yang santai dan riang, penangan lagu ini boleh dirasai di mana-mana semasa puncak popularitinya. Banyak acara hiburan menjadikan lagu ini sebagai penutup, pelajar sekolah pun banyak menjadikan lagu ini sebagai latar belakang perpisahan mereka.

Versi kolaborasi yang menampilkan Zainal Abidin, Sheila Majid, Afdlin Shauki, Zubir Ali, Amir Yussoff dan Azman Warren ini memang meninggalkan impak yang besar kepada masyarakat.

Besar kemungkinan masih ramai yang menghafal lagu ini walaupun dah bertahun tak mendengarnya.


Ini Burger Paling Mahal Di Dunia Berharga RM24,718 - Golden Boy

Burger adalah salah satu makanan Barat yang tersangat popular sehinggakan menjadi antara makanan ruji di Malaysia. Hari ini anda boleh melihat makanan ini dijual di merata-rata tempat termasuklah di tepi jalan dengan harga yang berpatutan.

Namun, sanggupkah anda membayar untuk makan burger dengan harga melebihi RM25,000?

Ya, ini adalah harga burger termahal di dunia setakat ini yang dihasilkan di Belanda dan dijual kepada syarikat konglomerat Remia yang berpangkalan di Belanda dengan harga RM24,718.

Digelar sebagai "Golden Boy", burger ini adalah cetusan idea Robbert Jan de Veen, pemilik restoran Belanda iaitu De Daltons.

Dalam satu temu bual, Robbert Veen menyatakan bahawa dia ingin menawarkan bantuannya kepada mereka yang paling terjejas disebabkan oleh pandemik COVID-19.

Sebelumnya, rekod burger termahal di dunia dihasilkan pada tahun 2011 oleh sebuah restoran di Oregon, Amerika Syarikat dan harganya dianggarkan sekitar RM21,000 dengan berat 352kg.

Ketika sedang melayari internet, Robbert terjumpa rekod burger termahal di dunia ini dan walaupun ia berasakan ini sebagai sesuatu yang sangat cool, Robbert memutuskan untuk menghasilkan burger yang lebih mahal daripada itu dan boleh dihabiskan oleh seorang individu sahaja.

Robbert menambah bahawa restoran-restoran pada ketika ini ditutup dan tiada persaingan makanan disebabkan oleh pandemik ini. Walaupun penjualan makanan bawa pulang restorannya masih beroperasi, namun Robbert berasa agak tertekan.

Hasil daripada burger ini, kira-kira 1,000 bungkusan makanan telah dibeli dan diedarkan kepada mereka yang memerlukan.

Untuk menghasilkan resepi untuk Golden Boy ini, Robbert mengambil masa lebih dari 5 bulan dan ia melibatkan banyak eksperimen menggunakan pelbagai ramuan yang sangat mahal.

Malah, pada hari bersejarah di mana burger ini dijual, Robbert mengambil masa hampir 9 jam untuk menyediakan Golden Boy.

Burger termahal ini terdiri daripada roti yang dihasilkan dengan menggunakan champagne Dom Perignon dan disaluti dengan daun emas, daging wagyu Jepun, ketam raja Alaska, 100% Iberico Vintage Jamon Joselito Bellota dan truffle putih serta kaviar Beluga.

Kemudiannya, ia disaluti dengan sos yang diperbuat daripada Kopi Luwak dan wiski Rare Cask Maccalan, serta mayonis kucai saffron salai yang diperbuat dari telur itik.

Akhir sekali, burger ini melalui proses pengasapan menggunakan wiski untuk menambah rasa kepada burger termahal di dunia ini.

Penghormatan untuk memakan hidangan yang sangat enak dan termahal di dunia ini diberikan kepada Persatuan Makanan dan Minuman Diraja Belanda iaitu Rober Willemse.

Sebagai perbandingan dengan pemegang rekod burger termahal di dunia sebelum ini, Golden Boy tidaklah mempunyai saiz sebesar itu dan boleh dimakan dengan mudah menggunakan dua tangan sama seperti burger yang biasa kita makan.

Golden Boy pertama dijual pada 28 Jun 2021 dan Robbert sedang mencari calon untuk pembeli Golden Boy Kedua.

Jadi jika anda mahu menghabiskan RM24,718 untuk menikmati burger ini, anda perlu memesannya 2 minggu lebih awal dengan wang pendahuluan sebanyak RM3,150.


Fakta Menarik Dan Kisah SpongeBob Yang Ramai Tak Tahu

Kanak-kanak millenial pastinya pernah menonton kartun animasi SpongeBob SquarePants yang cukup popular. Malah, tidak keterlaluan juga terdapat juga peminat kartun animasi ini dalam kalangan orang dewasa. Selain SpongeBob, watak lain yang dimuatkan dalam rancangan ini adalah Squidward, Gary, Patrick, Sandy, Mr. Krabs, Plankton dan banyak lagi.

Sejak tahun 1999, siri Nickelodeon ini telah mendominasi rancangan kanak-kanak di peringkatt global, menjual berjuta-juta barang cenderahati dan menghasilkan dua filem yang mendapat perhatian ramai. Pernahkah anda tertanya-tanya, apakah inspirasi disebalik watak SpongeBob ini?

Berlatarbelakangkan kehidupan di dalam laut, mungkin tidak ramai yang tahu bahawa watak Spongebob ini juga dicipta oleh seorang ahli bioteknologi marin bernama Stephen Hillenburg. Beliau merupakan lepasan dari Humboldt State University pada tahun 1984 dengan ijazah dalam biologi marin.

Stephen Hillenburg mengajar di Orange County Marine Institute California ketika mula berjinak-jinak menghasilkan karya "Intertidal Zone", sebuah buku komik kampus mengenai kehidupan laut. Antara karakter terawal yang dihasilkannya adalah sebuah watak span yang lucu.

Beliau akhirnya berhenti mengajar untuk mengejar cita-citanya menghasilkan karya animasi sepenuh masa. Beliau berjaya mendapatkan pekerjaan sebagai pengarah kreatif siri Nickelodeon Rocko's Modern Life pada tahun 1996 sebelum tayangannya dibatalkan.

Salah seorang animator karya tersebut meyakinkan beliau untuk mengembangkan Intertidal Zone menjadi karya animasinya sendiri. Dari sinilah beliau muncul dengan idea kota bawah laut yang dihuni oleh makhluk laut yang unik.

Ketika Stephen Hillenburg mempersembahkan idea ini kepada pihak Nickelodeon pada tahun 1997, beliau meletakkan tangki ikan di atas meja dan menggambarkan semua makhluk yang berbeza di dalamnya sesuai dengan kostum yang dipasang.

Kemudian, beliau menjatuhkan gambar kartun SpongeBob ke dalam tangki dan berkata, "Ini adalah bintang pertunjukan baru anda". Ideanya diterima dan SpongeBob SquarePants memulakan debutnya dua tahun kemudian.

Ketika Stephen Hillenburg muncul dengan idea dan lakaran pertamanya, watak utamanya diberi nama "SpongeBoy" dan rancangan itu dikenali sebagai "SpongeBoy Ahoy!" sebelum beliau mengetahui nama tersebut sebenarnya telah dilindungi hak cipta oleh sebuah jenama mop.

Lalu, beliau telah menukar "Boy" menjadi "Bob" dan membuat sedikit perubahan lain pada wataknya, iaitu membuang topi hijau padanya. Beliau mahu mengekalkan perkataan "Sponge" pada watak ini untuk mengelakkan para peminat terkeliru dengan bentuknya yang seakan-akan bentuk keju.

Sejak daripada awal lagi, beliau mahukan watak SpongeBob kelihatan muda dan bersifat kelakian gaya pelawak Pee-wee Herman atau Laurel & Hardy. Penampilan SpongeBob secara beransur-ansur berubah. SpongeBob juga memakai seluar coklat seperti dilihat kini. SpongeBob awalnya dirancang untuk menjadi watak seperti kanak-kanak yang kelihatan bodoh dan optimis dengan gaya yang serupa dipopularkan oleh Jerry Lewis.

Walaupun animasi ini difokuskan kepada kanak-kanak, tahukah anda berapakah anggaran umur SpongeBob?

Melihatkan pada kehidupannya dalam animasi ini, agak sukar untuk meneka sama ada SpongeBob adalah kanak-kanak, remaja ataupun dewasa. Sepanjang masa SpongeBob berada di Driver's Ed dan perangainya kelihatan seperti individu yang belum matang tetapi dia juga hidup sendiri dan mempunyai pekerjaan sepenuh masa.

Akan tetapi, dalam satu episod, penonton dperlihatkan sekilas pandang mengenai lesen memandu SpongeBob dan menjelaskan semuanya tentang latarbelakang SpongeBob. Dikatakan ulang tahun kelahiran SpongeBob adalah 14 Julai 1986 yang bermaksud dia berusia 13 tahun ketika animasi ini dimulakan.

Oleh itu, jika dihitung, pada tahun ini umurnya menginjak 35 tahun. Dalam lesen memandu tersebut juga, dipaparkan satu lagi informasi menarik lagi mengenai SpongeBob dimana SpongeBob dikatakan memiliki rambut berwarna kuning.

Walaupun animasi "Rugrats" dan "The Fairly OddParents" kedua-duanya ditayangkan lebih daripada satu dekad, tidak ada siri Nickelodeon yang bertahan seperti SpongeBob. Rangkaian ini menyiarkan 201 episod antara 1999 dan 2011 dan bahkan tayangan ulangannya masih berada di kedudukan teratas dalam beberapa stesyen televisyen.

Stephen Hillenburg pada mulanya merancang untuk menamatkan perjalanan animasi ini lebih dari satu dekad yang lalu dengan tayangan The SpongeBob SquarePants Movie pada tahun 2004. Tetapi filem ini sangat berjaya sehingga Nickelodeon meminta beliau untuk terus menghasilkan lebih banyak episod.

Walau bagaimanapun, tahukah anda pada peringkat awal dahulu, para eksekutif Nickelodeon menegaskan siri SpongeBob ini mungkin tidak akan popular melainkan watak utamanya adalah watak kanak-kanak yang bersekolah.

Stephen Hillenburg menceritakan dalam satu temuramah pada tahun 2012 bahawa Nickelodeon memberitahunya "Formula kejayaan kami adalah animasi mengenai kanak-kanak di sekolah. Kami ingin anda memasukkan SpongeBob di sekolah."

Akibat tidak bersetuju dengan permintaan tersebut, Stephen Hillenburg hampir menarik diri daripada Nickelodeon dan meninggalkan siri animasi ini kerana beliau mahu SpongeBob menjadi watak dewasa. Beliau akhirnya setuju berkompromi dengan menambahkan watak baru sebagai watak utama, Mrs Puff yang merupakan guru memandu kapal SpongeBob.

Stephen Hillenburg gembira dengan tindakannya berkompromi ini dan berkata, "Perkara positif bagi saya hasil tindakan ini adalah bagaimana ia menghasilkan satu lagi karakter baru, Mrs Puff yang mempunyai ciri-ciri yang saya gemari secara peribadi".

Kampung halaman SpongeBob di Bikini Bottom dikatakan terletak di bawah Bikini Atoll, lokasi ujian bom atom Amerika Syarikat pada tahun 40-an dan 50-an. Ia juga tidak jauh dari pulau tropika Borneo di mana pada tahun 2011 penyelidik dari San Francisco State University menemui spesis kulat baru baru.

Oleh kerana ia berbentuk seperti span laut dan merupakan anggota genus Spongiforma, para penyelidik  bersependapat untuk menamakannya SpongeBob sebagai penghormatan kepada SpongeBob. Nama saintifik rasminya adalah Spongiforma squarepantsii. Apabila diletakkan di bawah mikroskop elektron, ianya kelihatan seperti dasar laut atau Bikini Bottom.


Atlet Dengan Bayaran Paling Tinggi Dalam Sejarah - Gaius Diocles

Apabila bercerita tentang atlet yang menerima bayaran paling tinggi, anda mungkin terbayang nama-nama besar dalam dunia sukan seperti Christiano Ronaldo, Lionel Messi, Tiger Woods, Michael Jordan, Floyd Mayweather atau Conor McGregor.

Tidak dinafikan bahawa mereka adalah atlet dengan bayaran tertinggi dalam bidang sukan masing-masing. Tiger Woods merupakan atlet pertama yang mencapai angka USD 1 bilion (RM 4.19 bilion).

Floyd Mayweather dan Christiano Ronaldo juga telah melepasi tahap USD 1 bilion dalam karier masing-masing. Sementara legenda bola keranjang, Michael Jordan, menerima hampir USD 2 bilion termasuk penajaan, kontrak dan pegangan saham.

Namun, pendapatan mereka masih dianggap kecil berbanding atlet yang menerima bayaran paling tinggi sepanjang zaman ini. Atlet yang dimaksudkan ialah Gaius Appuleius Diocles dan berikut adalah kisahnya.

Gaius Appuleius Diocles adalah seorang pelumba kenderaan atau kereta kuda (chariot racer) pada zaman Rom kuno. Sepanjang kariernya, Diocles telah memenangi ribuan perlumbaan.

Ketika bersara pada usia 42 tahun, jumlah pendapatan Diocles sepanjang kariernya dianggarkan sebanyak USD 15 bilion (RM 62.9 bilion) jika dibandingkan dengan nilai pada hari ini.

Dengan wang sebanyak itu, Diocles mampu memberi makan kepada seluruh bandar Rom untuk tempoh setahun setahun dan membiayai seluruh angkatan tentera Rom selama beberapa bulan.

Diocles bukanlah pelumba kereta kuda terbaik memandangkan dia hanya memenangi satu pertiga daripada perlumbaan sepanjang kariernya. Namun, dia adalah pelumba paling menarik dan digelar sebagai "Master of drama".

Gerakan paling popularnya adalah untuk berada paling belakang sekali dalam kebanyakan perlumbaan dan kemudian dia akan memecut ke tempat pertama semasa pusingan akhir. Ia membuatkan penonton menjadi sangat teruja.

Setiap perlumbaan yang disertai Diocles akan menjadi acara utama dalam perlumbaan kereta kuda di zaman Rom kuno.

Gaius Diocles dilahirkan dalam keluarga kelas menengah pada tahun 104 Masihi di Lamecum, bandar yang terletak di Lusitania (kini Portugal). Bapanya mengusahakan perniagaan kecil dalam bidang pengangkutan.

Lamecum mempunyai reputasi sebagai tempat pengeluar kuda lumba terbaik pada waktu itu. Sejak kecil lagi, Diocles telah diajar cara untuk menunggang kuda.

Diocles dipercayai mula berlumba pada usia 18 tahun di Lleida, Sepanyol. Kemenangan pertamanya di Sepanyol membuatkan dia dikenali dan terpanggil untuk berlumba di Rom. Di sana, dia mempamerkan bakatnya ketika beraksi di Circus Maximus.

Circus Maximus adalah stadium perlumbaan kereta kuda yang dapat menampung seramai 250,000 penonton pada satu-satu masa. Ia merupakan stadium perlumbaan terbaik yang pernah dibina Rom.

Terdapat empat pasukan dalam perlumbaan kereta kuda di Rom iaitu pasukan Putih, Merah, Biru dan Hijau. Setiap pasukan akan menghantar sehingga tiga kereta lumba bagi setiap perlumbaan. Ini bermakna, sebanyak 12 kereta lumba akan bertanding dalam satu-satu perlumbaan.

Tiga pelumba terawal yang berjaya sampai di garisan penamat akan mendapat hadiah berupa wang tunai. Selain hadiah perlumbaan, pelumba juga mendapat sumbangan daripada peminat fanatik kumpulan masing-masing.

Karier Diocles di Rom bermula pada tahun 122 Masihi. Diocles baru sahaja berumur 18 tahun apabila dia menyertai pasukan Putih. Pasukan ini kebanyakannya dibarisi oleh pelumba-pelumba daripada golongan masyarakat peringkat rendah.

Walau bagaimanapun, Diocles tidak memenangi sebarang perlumbaan dalam dua tahun pertamanya bersama pasukan Putih. Bakatnya mula terserlah apabila dia menyertai pasukan pasukan Hijau ketika berumur 24 tahun.

Pada usia 27 tahun, Diocles membuat keputusan mengejutkan apabila dia berpindah menyertai pasukan Merah. Ia adalah satu langkah berani memandangkan pasukan Hijau adalah pasukan paling popular di Rom.

Motivasi Diocles untuk menyertai pasukan Merah adalah untuk kekayaan dan kemahsyuran. Dalam pasukan Hijau yang popular, mereka memiliki ramai pelumba yang terhebat di Rom. Sekiranya Diocles kekal bersama pasukan Hijau, dia terpaksa bersaing dengan rakan sepasukannya yang lain.

Di dalam pasukan Merah pula, Diocles tidak menghadapi saingan hebat dan dia berjaya menjadi pelumba terbaik buat pasukannya. Hasilnya, dia mendapat lebih banyak wang. Diocles bersama pasukan Merah selama 15 tahun sehingga dia bersara.

Sepanjang kariernya, Diocles menyertai sebanyak 4,257 perlumbaan di mana dia mendapat tempat pertama sebanyak 1,462 kali, tempat kedua sebanyak 861 kali dan tempat ketiga sebanyak 576 kali.

Ketika dia bersara pada usia 42 tahun, jumlah pendapatan sepanjang kerjayanya adalah sebanyak 35,863,120 sesterce (mata wang Rom kuno). Dianggarkan jumlah itu adalah bersamaan dengan kira-kira USD 15 bilion (RM 62.9 bilion) pada hari ini.

Salah satu sebab lain mengapa Diocles berjaya mengumpulkan kekayaan yang sangat banyak adalah kerana dia terselamat sepanjang kariernya. Perlumbaan kereta kuda di Rom amat berbahaya dan ramai pelumba berbakat mati pada usia muda.


Kisah Gudang Data Komputer Dalam Bunker Perlindungan Nuklear - Pionen

Sekali lihat, anda mungkin menyangka bahawa pangkalan data di Pionen ini adalah sebuah pejabat rahsia bawah tanah yang dipaparkan dalam filem James Bond. Pusat data bawah tanah ini mempunyai tanaman rumah hijau, air terjun, enjin kapal selam Jerman, simulasi siang hari dan dapat menahan serangan bom hidrogen.

Kawasan bawah tanah ini sememangnya wujud di Sweden. Ia adalah pusat data keselamatan tinggi yang baru dibuka yang dikendalikan oleh salah satu ISP terbesar di Sweden yang terletak di sebuah bunker nuklear lama jauh di bawah batuan dasar kota Stockholm, ditutup dari dunia dengan pintu masuk setebal 40 cm.

Pionen adalah bekas pusat pertahanan awam yang dibina di wilayah White Mountains Södermalm di Stockholm, Sweden pada tahun 1943 untuk melindungi fungsi-ungsi penting kerajaan. Alamat pusat data Pionen adalah Renstiernas gata 35 dan 37. Ia dibuka pada 11 September 2008 dan masih digunakan sehingga ke hari ini.

Tidak keterlaluan untuk mengatakan bahawa pusat pangkalan data ini adalah antara yang paling selamat di dunia, bahkan mungkin terselamat sekiranya diserang dengan bom nuklear. Hal ini disebabkan lokasi ini asalnya dahulu merupakan pusat perlindungan senjata nuklear.

Ya, pusat data ini ditempatkan di tempat yang awalnya merupakan bunker tentera dan tempat perlindungan nuklear semasa era Perang Dingin. Kemudahan ini masih mempunyai nama kod dari zaman ketenteraannya iaitu Pionen White Mountains.

Lokasinya terletak di pusat Stockholm di bawah 30 meter (hampir 100 kaki) daripada batuan permukaan. Pusat pangkalan data ini memiliki ruang seluas 1110 meter persegi dan terletak di bawah 30 meter batuan permukaan granit di dalam bandar.

Pionen dirancang semula rekabentukya sepenuhnya pada 2007-2008 untuk menjadi pusat data seperti sekarang. Lebih dari 4,000 meter padu batu diletupkan ketika proses untuk menyiapkannya bagi membolehkan lebih banyak ruang dimiliki untuk pusat pangkalan data ini.

Kerana ciri-ciri keselamatan yang ada padanya, Pionen menempatkan pusat operasi rangkaian atau NOC (Network operations center) untuk Bahnof. Bahnof adalah penyedia perkhidmatan Internet Sweden (ISP) yang ditubuhkan pada tahun 1994 oleh Oscar Swartz di Uppsala, Sweden dan merupakan ISP bebas pertama di negara ini.

Idea untuk menggunakan dan menukarkan bunker nuklear bawah tanah ini merupakan idea Ketua Pegawai Eksekutif Bahnof sendiri, Jon Karlung. Malah, beliau jugalah yang mencadangkan rekabentuknya diubah seperti rekabentuk dalam filem sci-fi tahun 1970 kerana minatnya yang mendalam terhadap latarbelakang filem sebegitu.

Bahnof mempunyai lima pusat data di Sweden dan Pionen menjadi yang terbesar. Kemudahan ini juga berfungsi sebagai pusat hosting lokasi bersama, jadi anda sebenarnya boleh menyewa ruang Pionen untuk meletakkan pelayan anda sendiri di sini.

WikiLeaks satu ketika dahulu dikatakan pernah meletakkan data mereka di pusat data Bahnhof di dalam bunker Pionen ini kerana yakkin dengan keselamatannya. Bagi yang tidak tahu, WikiLeaks adalah organisasi bebas antarabangsa yang pernah popular kerana membocorkan maklumat rahsia sesebuah organisasi, individu atau negara.

Bagi memastikan pusat pangkalan data ini sentiasa boleh beroperasi tanpa sebarang masalah, ianya juga mempunyai kuasa sandaran yang dikendalikan oleh dua enjin diesel Maybach MTU yang menghasilkan tenaga 1.5 Megawatt. Mesin ini pada asalnya dibina untuk kapal selam Jerman.

Jurutera di Pionen juga telah memasang sistem amaran dari kapal selam Jerman yang asli. Sementara itu, sistem penyejukan pula dikendalikan oleh kipas Baltimore Aircoil yang berkeupayaan menghasilkan kesan penyejukan 1.5 megawatt, cukup untuk kesemua pelayan yang ada di sini.

Bagi memastikan akses data yang pantas dan dipercayai, ianya mempunyai kabel sambungan "triple-redundancy". Rangkaian ini mempunyai kelebihan sepenuhnya dengan kedua-dua gentian optik dan garis tembaga disambungkan dengan tiga cara fizikal yang berbeza untuk menyalurkan data.

Rekabentuk pusat pangkalan data kebiasaanya amat membosankan dan tidak kondusif untuk manusia. Walau bagaimanapun, rekabentuk dalaman Pionen sangat unik dan difokuskan untuk manusia dengan menggunakan kitaran siang-malam buatan dan penuh dengan tanaman rumah hijau, beberapa air terjun dan tangki ikan 2600 liter.

Apabila berada di dalam Pionen ini, anda mungkin tidak merasakan anda berada dalam ruangan terkurung di sebalik bukit. Lebih menarik, idea dan keperluan agar rekabentuk dalaman Pionen difokus untuk persekitaran kerja yang kondusif untuk manusia ini ditekankan sendiri oleh Ketua Pegawai Eksekutif Bahnof sendiri.

Berapakah jumlah staf yang bekerja di Pionen? Terdapat 15 orang pekerja tetapi hanya kakitangan teknikal yang sudah berpengalaman sahaja bekerja sepenuh masa di Pionen.


6 Perangai Ahli Politik Yang Buat Rakyat Menyampah

Untuk cuba meramal hala tuju tindakan seseorang ahli politik, memang merupakan antara perkara yang mustahil untuk dilakukan.

Ini kerana ahli politik khasnya ahli politik antarabangsa mempunyai pelbagai helah dan taktik dalam memastikan diri mereka terselamat walaupun dalam masa sama perlu mengorbankan pihak lain.

Ahli politik luar kerap kali memaparkan banyak perangai yang menjengkelkan, yang kita harapkan tidak menular di kalangan ahli pemimpin kita yang telah beroleh kepercayaan masyarakat.

Salah satu konsep asas yang jarang sekali diikuti ahli politik adalah ketetapan masa. Apabila sesebuah majlis yang akan dia hadiri bermula jam 9 pagi, pukul 9.30 pagi adalah waktu paling awal dia akan hadir. Itupun kalau nasib baik.

Sangat sukar untuk mengerti kenapa seorang ahli politik boleh menggesa orang ramai untuk patuh kepada undang-undang, tetapi dalam masa yang sama gagal menghormati perkara asas sebegini.

Bagaimanapun bila tiba musim kempen pilihanraya, ketetapan masa ahli politik mula berubah. Bila dijadualkan tiba 9 malam untuk berceramah, sebelum itu lagi dah terpacul.

Untuk bersangka baik, kita anggaplah ahli politik benar-benar mengamalkan biar lambat asal selamat.

Disebabkan oleh media sosial, semakin ramai ahli politik yang mempunyai pasukan gerak kerja sendiri kerap mencari peluang untuk melakukan 'photo-ops' atau 'peluang bergambar'.

Sekiranya sesuatu peristiwa atau insiden berlaku, dengan tak semena-mena si ahli politik akan hadir ke lokasi tersebut mencari peluang untuk bergambar dalam gerak kerja yang sejak mula tak melibatkan mereka.

Jika rumah seorang rakyat runtuh akibat bencana sedang dibaiki, satu bata yang disusun ahli politik itulah yang akan menghiasi berita. Jika ahli politik datang menghulurkan beras, 5 kampit beras yang dia hulurkan adalah kampit paling penting ditangkap gambarnya.

Ada satu jenis yang lebih teruk, dia tak pernah terlibat, tak pernah terbabit - dia datang terus claim semua itu usaha dan idea dia.

Orang ramai majoritinya bukan berminat untuk berpolitik 24 jam. Bagi kebanyakan antara kami, musim pilihanraya sajalah kami layan politik. Yang selebihnya, kami jangkakan mereka yang terpilih untuk berkhidmat kepada rakyat.

Namun apa yang berlaku jarang sekali cantik sedemikian rupa. Politik sudah jadi terlalu popular sebagai satu topik sehinggakan bukan saja ahli masyarakat ramai yang berpolitik 24 jam, malahan wakil rakyat sendiri lebih gemar jadi ahli politik 24 jam berbanding mewakili rakyatnya.

Jatuh-menjatuhkan, tukar itu, tukar ini, ugut sana-sini, semua itu sudah mewarnai kancah politik kita sekian lama. Tak bolehkah kita ada iklim politik yang lebih sihat serta tidak mengheret orang ramai ke kebinasaan setiap masa?

Salah satu tabiat paling mengundang kemarahan yang kadangkala dilakukan ahli politik, adalah perubahan-perubahan ideologi.

Apabila seseorang itu cuba naik, dia lantang membentangkan idea, gagasan dan matlamat yang diharap mampu membawa perubahan positif.  Tetapi apabila dah berpegang dengan kuasa, dia mula jadi tepu, diam dan menurut saja. Ideanya hilang entah ke mana.

Pengundi faham beban yang datang daripada tekanan memegang kuasa namun apabila perkara itu seringkali berlaku, lama-kelamaan akan terhakislah kepercayaan masyarakat kepada pemimpin kita.

Kita semua tahu untuk jadi seorang pemimpin, bukanlah sesuatu yang mudah. Pemimpin perlu mempunyai aura dan karisma, yang kadangkala memerlukan seseorang itu mempunyai sempadan jelas dengan orang ramai.

Seorang pemimpin tidak boleh terlalu menurut kehendak orang ramai, sehingga dilihat terlalu lemah sehingga mudah diperkotak-katikkan pengundi pula. Pemimpin yang baik adalah pemimpin yang berjaya menyeimbangkan imej mesra rakyat dengan aura ketokohannya, yang perlu dilihat kuat dan diyakini.

Tetapi ada segelintir pemimpin yang jelas terbawa-bawa dengan kuasa, sehingga mempunyai sikap sombong - merasakan diri mereka lebih baik kerana mereka pemimpin masyarakat yang jelas perlu dipimpin.

Kemudahan media sosial malangnya memberikan wadah terbuka untuk segelintir pemimpin ini menzahirkan kesombongan mereka, seolah tidak takut kritikan dek keyakinan mereka untuk terus memegang kuasa.

Dalam banyak-banyak sifat ahli politik yang buat orang marah, rasanya sombong adalah perbuatan yang paling sukar kita terima. Anda setuju?

Rasanya tak perlulah kami ulas panjang isu ini. Tajuk saja dah memadai. Seperti kata pepatah Melayu - 'kepimpinan haruslah melalui tauladan.'Jika tauladan tidak datang dari kepimpinan, akhirnya makin ramailah yang percaya dengan pepatah moden 'pemimpin yang bodoh, lahir daripada pengundi yang bodoh.'


Kisah Budak 12 Tahun Ketuai 30,000 Angkatan Tentera Kanak-Kanak

Dalam Perang Salib yang bermula dari tahun 1095 hingga 1291, penganut Kristian berusaha membebaskan Baitulmaqdis atau Jerusalem yang dikawal oleh orang Islam. Kota itu dianggap sebagai tanah suci oleh kedua-dua agama.

Selepas tahun 1291, Perang Salib masih berterusan tetapi berlaku di luar Baitulmaqdis sehinggalah tamat pada tahun 1492 dengan kejatuhan Empayar Islam di Andalusia.

Perang Salib ini terbahagi kepada banyak siri peperangan dan antara peperangan yang dianggap unik oleh sejarawan adalah Perang Salib Kanak-kanak pada tahun 1212. Berikut adalah kisahnya.

Ada sumber sejarah menerangkan bahawa Perang Salib Kanak-kanak ini mengisahkan tentang gerakan kumpulan tentera kanak-kanak yang diketuai oleh Stephen of Cloyes dari Perancis.

Manakala sumber lain pula menerangkan ia adalah gerakan yang diketuai oleh Nicholas of Cologne dari Jerman. Bahkan, ada juga sumber yang mengatakan kedua-dua kumpulan itu wujud dan mereka bergabung untuk menuju Jerusalem.

Stephen merupakan seorang pengembala yang berusia 12 tahun. Dia mendakwa didatangi Jesus dan diarahkan untuk mengetuai satu kumpulan ke Perang Salib bagi menyeru orang Islam agar memeluk Kristian tanpa menggunakan kekerasan.

Stephen telah menyatakan hasratnya kepada raja Perancis ketika itu iaitu Raja Philip II tetapi ditolak. Dia tidak berputus asa dan telah menjelajah ke seluruh negara bagi menyebarkan dakwahnya.

Amat mengejutkan apabila dia berjaya mengumpulkan kira-kira 30,000 orang pengikut di mana sebahagian besar daripadanya adalah kanak-kanak. Tanpa kelengkapan dan kemahiran, tentera salib kanak-kanak ini nekad untuk memulakan perang mereka sendiri.

Mereka bersedia untuk berangkat ke Timur Tengah dan berfikir bahawa mereka dapat melakukan tugas dengan lebih baik berbanding orang dewasa dalam mengalahkan tentera Islam.

Pada masa yang sama juga, dikatakan satu lagi kumpulan tentera kanak-kanak telah berkumpul di Cologne, Jerman. Kumpulan itu diketuai oleh seorang kanak-kanak lelaki bernama Nicholas. Mereka juga bersedia untuk menyertai perang di Jerusalem.

Sama seperti Stephen, dia juga mendakwa didatangi Jesus. Sebahagian sejarawan berpendapat bahawa Nicholas mungkin terpengaruh dengan gerakan yang dimulakan Stephen atau sebaliknya (Stephen yang terpengaruh dengan Nicholas).

Sebenarnya, sebarang arahan misi Perang Salib hanya boleh dikeluarkan oleh ketua agama tertinggi sahaja iaitu Paus atau Pope. Ini bermakna, gerakan Stephen dan Nicholas tidak dikira sebagai tentera Perang Salib secara rasmi.

Pada penghujung bulan Jun 1212, Stephen telah mengetuai pengembaraan tenteranya dari Vendome ke Marseilles. Kumpulan Stephen dan Nicholas kemudian bertemu di Pergunungan Apls dan bergabung. Mereka berarak dengan penuh semangat sambil menyanyi diikuti dengan paluan gendang.

Tujuan utama mereka adalah untuk sampai ke pelabuhan Genoa di Itali di mana mereka mungkin menemui kapal yang akan membawa mereka ke Jerusalem.

Kebanyakan daripada tentera kanak-kanak ini bergantung sepenuhnya kepada sumbangan orang ramai di setiap kawasan yang mereka lalui. Tentera Salib Kanak-kanak ini berhadapan dengan kebuluran, keletihan dan cuaca buruk sepanjang perjalanan.

Dalam masa sebulan, mereka telah berjalan sejauh 400 batu. Sebilangan kanak-kanak telah terkorban ketika melalui jalan bahaya dan mencabar di Pergunungan Alps di Itali.

Mereka yang terselamat terselamat telah tiba bi Piacenza, utara Itali pada 20 Ogos 1212. Dari Piacenza, mereka berjalan lagi sejauh lebih 100 batu menuju pelabuhan di Genoa.

Selebihnya yang tiba di Genoa pula tidak mempunyai kewangan untuk membayar perjalanan mereka merentasi laut. Ramai kanak-kanak yang terpaksa bekerja demi menyara diri di seluruh Itali.

Ada sumber yang mengatakan bahawa dua pedagang iaitu Hugh the Iron dan William of Posqueres telah menawarkan kapal percuma kepada kanak-kanak ini untuk menuju ke Jerusalem.

Malangnya, mereka tidak dibawa ke Jerusalem sebaliknya dibawa ke Tunisia dan dijual sebagai hamba abdi. Ada juga berpendapat bahawa kapal mereka karam berhampiran Pulau San Pedro berdekatan Sardinia, Itali.

Kesimpulannya, hasrat Tentera Salib Kanak-kanak ini untuk berperang demi agama tidak menemui kejayaan malah gagal sama sekali.


7 Hotel Tertua Di Dunia Yang Masih Beroperasi

Sejarah hotel terawal mungkin sedikir sukar untuk ditentukan memandangkan manusia memerlukan penempatan dan tempat berteduh walaupun merantau ke tempat lain. Satu perkara lagi, terdapat banyak jenis penginapan yang disediakan untuk orang luar antaranya hotel, hostel, rumah inap dan seumpamanya jadi mungkin sukar untuk membezakannya satu ketika dahulu.

Walau bagaimanapun, hotel terawal di dunia yang masih wujud sehingga ke hari ini dipercayai dibuka seawal abad ke 8 dan terletak di Jepun. Sementera itu, kebanyakan hotel-hotel terawal juga dipercayai terletak di Eropah dan dibuka ketika zaman pertengahan Eropah.

Kali ini, pihak Iluminasi ingin berkongsi senarai 7 hotel terawal di dunia yang masih beroperasi sehingga ke hari ini. Ada di antara hotel ini yang sudah berusia lebih 1000 tahun dan masih lagi dibuka hingga ke hari ini! Di harapkan hotel-hotel ini dapat terus bertahan ketika zaman sukar akibat pandemik pada masa kini.

The Old Bell Hotel mempunyai nama yang hampir sama dengan sebuah hotel lama lain di England dalam senarai ini. Seperti hotel lain, The Old Bell Hotel di Malmesbury mendakwa bahawa ia adalah hotel tertua yang ada di England, walaupun sebenarnya terdapat tiga hotel Inggeris yang lain jauh lebih tua.

The Old Bell Hotel pada mulanya dibuka sebagai penginapan pada tahun 1220 oleh Abbot Loring untuk orang kenamaan yang mengunjungi Biara Malmesbury. Hotel ini terus dibuka sejak itu dan walaupun The Old Bell Hotel telah diubah suai, sebahagian hotel yang bermula dari tahun 1220 termasuk tempat membakar kayu untuk haba dikekalkan.

The Angel and Royal Hotel adalah hotel Inggeris bersejarah lain yang merupakan salah satu yang tertua di negara ini. Hotel ini didirikan pada tahun 1203 oleh Knights Templar dan pada awalnya dipanggil The Angel Inn.

The Knights Templar mengelolakan tempat ini hingga 1308 sebelum Sheriff Lincolnshire merampasnya berikutan arahan dari Edward II. Menurut Angel and Royal Hotel, nama "Royal" ditambahkan pada namanya pada tahun 1866 setelah kunjungan dari Prince of Wales dan kemudian Edward VII.

Terdapat banyak hotel yang mendakwa bahawa mereka adalah yang tertua di United Kingdom dan The Olde Bell adalah salah satu daripadanya. Tidak seperti beberapa hotel lain ini, The Olde Bell mempunyai alasan kuat untuk menjadi hotel tertua di UK kerana sejarahnya bermula pada tahun 1135.

Bahagian tertua hotel ini pada mulanya berfungsi sebagai rumah tumpangan untuk Benedictine Priory di bandar ini. Selama sejarahnya yang panjang, The Olde Bell pernah menjadi tuan rumah kepada beberapa tetamu terkenal, termasuk Winston Churchill, Dwight D. Eisenhower, Elizabeth Taylor, Richard Burton, dan Cary Grant.

Zum Roten Bären menamakan dirinya sebagai hotel tertua di Jerman. Asas bangunan ini bermula pada awal abad ke-12 dan pengarah Muzium Sejarah Freiburg di bandar ini percaya bahawa bangunan ini digunakan sebagai tempat penginapan sekitar waktu ini.

Catatan tertulis terawal dari Zum Roten Bären bermula pada tahun 1311 dan menunjukkan bahawa tuan tanah atau pemilik tempat penginapan ini pada masa itu adalah seorang lelaki bernama Johann Bienger. Pengarah muzium juga yakin bahawa Marie Antoinette dan rombongannya pernah menginap di Zum Roten Bären ketika dia bermalam di Freiburg dalam perjalanan ke Versailles pada tahun 1770.

The Maids Head Hotel mendakwa bahawa ia adalah hotel tertua di United Kingdom. Menurut hotel, ini berdasarkan fakta bahawa tapak ini terus digunakan untuk perhotelan sejak pertengahan 1090-an. Hotel sekarang terletak di mana istana asal Paderi Norman Norwich pertama, Herbert de Losinga membina istana asalnya.

Walaupun tapak hotel ini telah digunakan sejak abad ke-11, bahagian tertua di Maids Head Hotel hanya wujud sejak abad ke-15. Bahagian bar ditambahkan pada abad ke-16. Walaupun Maids Head Hotel telah diubah suai, pemiliknya masih mengekalkan keaslian rekabentuk bangunan bersejarah ini.

Hoshi Ryokan dipercayai hotel tertua kedua di dunia. Namun, ia telah wujud selama lebih 1,300 tahun dan didirikan pada tahun 718. Hotel ini terletak di kawasan Awazu Onsen di Komatsu di Prefektur Ishikawa, Jepun. Hotel ini masih diuruskan dan dimiliki oleh keluarga yang sama selama 46 generasi.

Menurut sejarah hotel, sumber air panas yang terkenal didirikan oleh seorang murid Buddha (Garyo Hoshi) apabila ketuanya (Taicho Daishi) mendapat ilham dalam mimpi ketika melakukan perjalanan di kawasan ini. Sumber air panas disini didakwa memiliki kekuatan yang memberi kesihatan untuk menyembuhkan jiwa semua orang yang mandi pada musim bunga.

Nishiyama Onsen Keiunkan yang telah beroperasi sejak tahun 705, dianggap sebagai hotel tertua di dunia. Hotel ini didirikan sebagai tempat penginapan oleh Fujiwara Mahito pada zaman Keiun dan itulah sebab namanya Keiunkan. Pada tahun 2011, Nishiyama Onsen Keiunkan diiktiraf sebagai hotel tertua di dunia oleh Guinness World Records.

Salah satu ciri utama penginapan ini adalah sumber mata air panas tradisional. Nishiyama Onsen kononnya sering dikunjungi oleh banyak samurai dan shogun terkenal, termasuk Tokugawa Ieyasu dan Takeda Shingen. Hari ini, Nishiyama Onsen Keiunkan masih dikendalikan oleh keluarga Mahito generasi ke-52.


5 Tekanan Mental Bagi Penggiat Media Sosial Atau Pempengaruh

Setiap hari berjuta rakyat Malaysia gemar memuatnaik perkongsian di laman popular Facebook, mempamerkan idea, pendapat, kisah atau anekdot yang kita rasa bermanfaat untuk dikongsikan.

Walaupun perkongsian kita itu biasanya dibuat dalam niat baik, setiap individu yang memuat naik status pasti akan merasai satu bentuk tekanan yang akan hadir bila saja kita menekan butang kongsi.

Mulut kita mungkin akan kata 'haters gonna hate', tetapi realitinya setiap perkongsian kita sebenarnya menggigit jiwa kita sama ada kita sedar atau kita sengaja menidakkannya. Berikut adalah lima kesan yang kerap kita rasa.

Dalam Facebook khasnya, semurni mana tulisan kita yang dikarang - kita perlu untuk bersedia berhadapan kritikan atau lebih teruk kutukan. Tidak ada individu yang selamat dalam bab ini.

Ramai sebenarnya yang sebelum menekan butang kongsi, dalam kepalanya serabut memikirkan apa komentar dan reaksi kawan-kawan hasil perkongsian itu sehingga mengakibatkan ramai yang tulis, padam, tulis, padam statusnya. Jangan tipulah ini tidak berlaku.

Kebimbangan ini adalah sesuatu yang normal. Bila kita memasak atau membentangkan sesuatu idea dalam dunia nyata, kita akan diserang rasa gugup dengan penerimaan mereka terhadap masakan atau idea kita. Tetapi gugup itu datang jarang-jarang, seminggu sekali, sebulan sekali.

Apabila rasa gugup itu perlu dihadap setiap hari, minda kita bukannya akan jadi semakin kuat malahan sebenarnya menjadi semakin lemah. Ini kerana kita mula membiasakan diri melakukan sesuatu yang 'menyesakkan' diri kita sebagai rutin, yang sebenarnya merosakkan tahap mental kita.

Dalam Facebook, sesiapa saja yang enggan berlawan tulisan atau terlalu mudah menyerah sehingga menutup akaun akan mula dilabelkan sebagai hati tisu. Lemah. Penakut.

Kecaman, kritikan atau kutukan sudah menjadi satu makanan ruji bagi pengguna Facebook dan masalahnya, isu ini diperbesarkan lagi ekoran terlalu ramai yang bajet hati mereka kental boleh berhadapan kecaman akibat status sendiri. Kononnya jiwa dia kuat.

Realitinya, tak ada orang boleh tahan 100% dengan kecaman atau kutukan yang perlu dilayan setiap hari. Sekuat mana pun dia kata dirinya, mesti ada sikit demi sikit hatinya terusik dengan kecaman yang datang - apatah lagi ramai netizen ni jenis tak ada penapis tulisannya.

Anda boleh berlakon macam anda kebal kutukan, kecaman, semua ini bila diserang ekoran status yang dimuat naik kerap. Cuba sekali saja anda berhenti menulis. Jika anda mula rasa tenang, mula rasa aman - itu tandanya hati anda sebenarnya sakit sebelum itu nak tahan kutukan.

Salah satu golongan paling menyedihkan dalam Facebook adalah golongan yang kita nampak try hard sangat nak viral, nak tular. Jadi ramai yang cuba mencari jalan setiap hari untuk tular dengan harapan dapat perkongsian tinggi.

Apa hadiah yang dia dapat entahlah. Ramai yang menghadapi tekanan mahu mencipta perkongsian tular, sehingga sanggup menulis perkara atau memuatnaik video di Facebook yang jelas hanya untuk mencipta gimik.

Masalah utama yang memperbanyakkan bilangan akaun sebegini - orang kita ni suka dengan perkongsian-perkongsian berbentuk gimik dan clickbait sehinggakan ada orang yang pernah tular berusaha keras untuk tular semula setiap hari.

Ini adalah satu masalah mental yang agak teruk, kerana tekanan untuk tular itu akan menyebabkan seseorang itu boleh berhadapan dengan masalah kebimbangan, kesunyian dan mula mengalami masalah gangguan tidur hanya kerana otaknya 24 jam memikirkan apa topik atau subjek yang 'pasti tular.'

Jika ramai pengguna Facebook tahap kecilan berusaha untuk tular, ada segelintir yang sudah terkenal kerana kerap tular pula berdepan tekanan untuk terus kekal relevan.

Selebriti-selebriti Facebook ini akhirnya mengalami desakan secara peribadi setiap hari untuk terus memastikan perkongsiannya berlaku dan lebih penting, viral habis. Atas desakan itulah ramai 'selebriti-selebriti' ini akhirnya memilih jalan mudah untuk terus disebut-sebut dan dikongsikan...

Semua perkongsian yang dilakukan mestilah kontroversi, semua isu dia nak ulas, semua perkara dia nak masuk campur beri pandangan.

Secara peribadi mereka ini juga akan saling berlawan dengan diri mereka yang semalam. Semalam dapat 1500 share, hari ni dah dekat 12 jam baru dapat 200 share. "Ada masalah kah dengan perkongsian ini? Ayat tak betul kah? Kenapa tak hits?" tanya mereka dalam hati.

Akhirnya 6 jam dari hidup sehari mereka dihabiskan untuk kekal tular, berlumba dengan diri sendiri untuk mengalahkan diri sendiri yang semalam dalam perlumbaan yang tak pernah berkesudahan.

Kami tidak tahu kenapa banyak sangat pihak baik individu mahupun organisasi profesional seperti media, terlalu meletakkan jumlah LIKE, FOLLOWERS dan SHARING sebagai satu metrik yang cukup penting.

Tahap relevan seseorang dalam internet diukur menggunakan ukuran metrik tersebut, sehingga mengakibatkan ramai di antara kita akan mengalami turun naik psikologi hanya disebabkan jumlah LIKE yang kita dapat.

Malahan ramai di antara kita saban hari yang kerap berkongsikan status di Facebook, akan membuka Facebook hanya semata-mata untuk memeriksa jumlah LIKE yang kita terima bukan?

Jika anda menjawab ya kepada masalah ini, ketahuilah - anda ada masalah. Ubatnya sama ada anda mendisiplinkan penggunaan Facebook anda, tanam sikap tidak peduli jumlah suka yang anda terima atau lebih baik - ambil cuti daripada menggunakan Facebook buat sementara.

Seperti biasa, jika anda rasa tenang selepas anda menghindarkan diri anda daripada terus mengambil peduli tentang LIKE, FOLLOWERS dan SHARING anda, itu tandanya anda mengalami gangguan mental akibat penggunaan media sosial anda.


Angampora, Seni Pertahan Diri Kuno Sri Lanka Yang Diharamkan British

Silat merupakan seni mempertahankan diri popular di Malaysia, Indonesia dan beberapa negara Asia Tenggara. Di Malaysia sahaja, dipercayai terdapat puluhan aliran silat yang diperturunkan dari generasi ke generasi dan antara yang yang popular adalah silat Cekak Hanafi dan Silat Gayung.

Selain silat, di seluruh dunia terdapat banyak lagi seni tempur jarak dekat yang popular antaranya Taekwando, Krav Maga, Kung Fu dan banyak lagi. Di Sri Lanka, terdapat "Angampora", seni mempertahankan diri tradisional tempatan. Menariknya, satu ketika dahulu pihak penjajah British pernah mengharamkan sesiapa sahaja mengamalkannya.

Ketika penjajah Portugis datang ke Sri Lanka pada awal abad ke-16, ia menandakan permulaan perang selama beberapa dekad. Penentangan yang dilakukan oleh penduduk tempatan ini kebiasaanya adalah daripada pahlawan tempatan yang mahir dengan Angampora.

Angampora adalah seni bela diri tradisional yang telah digunakan untuk melindungi pulau itu selama ribuan tahun yang melibatkan pertempuran, persenjataan dan mantra tanpa senjata. Portugis telah datang untuk menduduki sebahagian pulau itu dan diikuti oleh Belanda dan kemudian Inggeris, yang akhirnya menakluki apa yang kemudian dikenali sebagai Ceylon pada tahun 1815.

Nama 'Angampora' berasal dari kata "anga" dalam bahasa Sinhala, kata akar untuk 'badan' yang menunjukkan pertempuran fizikal dan "pora", yang bermaksud pertarungan. Secara umumnya ianya bermaksud pertempuran jarak dekat menggunakan anggota badan tanpa menggunakan senjata.

Menurut cerita rakyat Sinhala, sejarah Angampora bermula sejak 3,000 tahun lalu yang dikaitkan dengan suku Yaksha (salah satu dari empat "hela" - suku kuno yang mendiami pulau itu) yang dikenal pasti sebagai pencetus Angampora.

Dua naskah kuno "Varga Purnikawa" dan "Pancha Rakkhawaliya" menceritakan dengan lebih mendalam dengan mengenal pasti sembilan orang sebagai pengasasnya. Cerita rakyat seterusnya menggambarkan Rana Ravana, seorang pejuang yang dikatakan telah hidup 5,000 tahun yang lalu sebagai pahlawan Angampora yang paling ditakuti sepanjang zaman.

Angampora mungkin seni mempertahankan diri tertua dan paling rahsia di dunia yang akhirnya telah didedahkan kepada masyarakat dunia moden melalui sebuah dokumentari selama 7 tahun. Angampora merupakan seni mempertahankan diri kuno dengan disiplin yang membunuh dan melibatkan kuasa misteri. Para pengamalnya percaya bahawa seni mempertahankan diri ini sudah wujud lebih dari 3,000 tahun yang lalu.

Angampora adalah ilmu pertempuran yang menggabungkan seni pertempuran tidak bersenjata dan bersenjata, serangan titik tekanan di tubuh yang mematikan, meditasi dan amalan esoterik yang berakar pada masa yang jauh sebelum sejarah dapat menemui catatan bertulis mengenainya.

Komponen utama angampora adalah "angam" yang menggabungkan pertempuran tangan-dengan-tangan dan "illangam" yang melibatkan penggunaan senjata asli seperti ethunu kaduwa, tongkat, pisau dan pedang. Komponen lain yang dikenali sebagai "maya angam", yang menggunakan mantra untuk pertempuran juga dikatakan pernah wujud.

Keunikan Angampora terletak pada penggunaan serangan titik tekanan di tubuh untuk menimbulkan rasa sakit atau melumpuhkan lawan secara kekal. Pahlawan Angampora biasanya menggunakan teknik menyerang dan bergelut. Dalam perempuran, penggunaan senjata adalah mengikut budi bicara.

Dengan kedatangan kolonialisma di seluruh pulau pada tahun 1815, Angampora menjadi tidak berfungsi dan hampir hilang sebagai sebahagian daripada warisan negara. Pentadbiran British melarang amalannya kerana bahaya yang ditimbulkan oleh penduduk awam yang berpengalaman dalam seni mempertahankan diri ini.

Untuk menghalang penduduk mengamalkan dan mempelajari seni bela diri yang sangat ditakuti British ini, mereka telah bertindak membakar mana-mana angan madu (pondok latihan yang dikhaskan untuk seni mempertahankan diri) yang dijumpai di mana-mana sahaja.

Selain itu, sesiapa sahaja yang mengamalkan Angampora akan ditangkap. Malah, British juga bertindak kejam dengan menembak lutut pahlawan Angampora, suatu tindakan ekstrim untuk mencederakan kaki mereka agar tidak lagi boleh mempraktikan seni bela diri Angampora seumur hidup mereka.

Setelah pemberontakan Uva-Wellassa, yang juga dikenal sebagai Perang Pembebasan Besar, pada tahun 1817 dan 1818, Gabenor Robert Brownrigg melarang Angampora dengan menganggap bahawa penduduk yang dilatih dalam pertempuran tangan jarak dekat ini lebih sukar dikendalikan.

Tindakan drastik pihak British mengharam dan menghukum pengamal Angampora ini menyebabkan seni bela diri tradisional Sri Landa ini hampir pupus ketika itu. Walau bagaimanapun, tindakan segelitir pengamal Angampora melarikan diri dan membina penempatan jauh dalam hutan berjaya mempertahankan seni bela diri dan memperturunkannya dari generasi ke generasi berikutnya secara rahsia.

Kira-kira 200 tahun kemudian, seorang jurugambar yang berpangkalan di Colombo Reza Akram telah mendedikasikan 7 tahun untuk merakamkan gambar-gambar pahlawan Angampora di Sri Lanka yang masih diamalkan sehingga kini.

Lebih menarik, sebuah buku dokumentari Angampora bertajuk "Angampora: A Nation’s Legacy in Pictures" telah ditulis oleh Ajantha Mahantharachchi, seorang pahlawan dan guru Angampora. Buku ini turut memuatkan sekitar 700 keping gambar yang diambil oleh jurugambar Reza Akram.


5 Benda Penting Yang Semakin Pupus Kewujudannya

Digitalisasi. Proses ini pada awal permulaannya dulu menimbulkan banyak kontroversi, khasnya kepada mereka yang masih berpegang kepada 'cara lama.'

Namun perubahan yang dibawa oleh arus digital membawa kepada banyak faedah memudahkan pengurusan serta mempercepatkan perjalanan sesuatu perkara.

Sedar tak sedar, sudah semakin banyak elemen dalam hidup kita yang dulu boleh kita pegang - kini lebih kerap wujud dalam bentuk digital. Berikut adalah lima contoh barangan atau benda penting satu ketika dulu, yang kini sudah semakin jarang kita ada dalam dunia realiti kita.

Sebagai seorang pengumpul DVD tegar satu masa dulu (DVD ori ya!) membeli DVD memberikan satu kepuasan pada penulis. Samalah seperti generasi yang pernah merasai pengalaman membeli CD atau kaset.

Ada sesuatu yang memuaskan apabila kita membuka bungkusan media yang kita baru beli, membaca risalah atau buku kecil yang terkandung di dalamnya. Kotak kaset, CD dan DVD disusun dengan kemas tersedia untuk diakses.

Kini media berbentuk fizikal sudah semakin pupus, dipercepatkan dengan sistem strim filem dan muzik. Bukan itu saja, penggunaan memori USB juga semakin lama semakin berkurangan pengaruhnya disebabkan oleh kemampuan internet yang semakin pesat dan memudahkan.

Entah bila kali terakhir penulis gunakan cakera DVD pada komputer penulis, entahlah. Risikonya satu saja dengan kemudahan ini - tiada internet, kita hilang akses kepada semua media.

Bagi generasi sebelum-sebelum, pengurusan gambar merupakan satu hobi dan urusan yang penting. Album-album gambar bersusun rapat dalam almari, dipelihara. Negatif-negatif dari gulungan filem pula tersimpan elok bagi memastikan salinan asal gambar tidak dimakan anai-anai misalnya.

Kini kita lebih selesa menyimpan gambar dalam bentuk digital, yang besar kemungkinan tidak kita cetakpun sepanjang hidup kita. Nak mengimbau memori, buka saja komputer atau telefon, paparkan saja pada skrin atau televisyen untuk tontonan semua.

Ada cubaan pihak-pihak pengeluar mengeluarkan produk bingkai gambar digital khas, di mana gambar digital boleh dipapar secara berkala dalam sesuatu masa namun teknologi ini nampaknya gagal mendapat sambutan massa dunia.

Adakah anda atau ada kenalan anda yang masih mencetak gambar?

Di antara kelima-lima benda yang disenaraikan dalam artikel ini - buku nampaknya masih bertahan penggunaannya, berbanding dengan saudara-maranya yang lain seperti akhbar dan majalah.

Buku masih kekal menjadi format utama dalam semua aspek kehidupan, walaupun sudah wujud teknologi matang yang mampu menggantikan buku. Penulis juga sudah biasa membaca novel digital dengan menggunakan tablet namun 'feel' nya tidak sama.

Bila baca buku ni, kita perlu bau kertas tu ada. Kalau tak ada, tak sah.

Mungkin buku boleh bertahan lagi 2 ke 3 dekad ekoran keperluannya. Dalam masa sama semakin banyak perpustakaan digital telah dibuka dan penggunaannya juga sudah mula menelusuri semua peringkat pembaca.

Pejuang buku pasti akan mahu buku terus menjadi wadah utama namun kesan faedah digitalisasi di mana sebuah perpustakaan boleh wujud keseluruhannya hanya dalam bentuk maya, menjimatkan ruang rumah serta memudahkan pengurusan kita - adalah faedah yang sukar disangkal sesiapa.

Bagi penulis, buku akaun Tabung Haji. Sedih juga bila kita diberitahu buku akaun tidak lagi digunakan dan semua rekod urusniaga hanya boleh disemak melalui kaedah digital.

Untuk kanak-kanak generasi terdahulu yang sejak kecil ada akaun bank, buku akaun merupakan satu elemen yang membantu mendorong kita. Dapat melihat jumlah simpanan duit raya kita dicetak (atau ditulis tangan oleh petugas bank) serta melihat amaun yang ada meningkat tahun ke tahun, membuatkan hati rasa puas.

Bila buku dah penuh, buku lama akan dilupuskan pihak bank menyebabkan buku baru dikeluarkan. Pegawai bank yang bertugas pula akan menggariskan tiap-tiap muka surat buku akaun lama bagi menandakan penggunaannya ditamatkan.

Kalau 10 orang datang tukar buku hari itu, banyak juga muka surat dia perlu gariskan. Mesti dia sangat berterima kasih dengan buku akaun digital.

Penulis tidak tahu tentang anda - tetapi sudah jarang sekali penulis membayar sesuatu menggunakan wang tunai melainkan di kedai-kedai makan, kedai runcit serta gerai tepi jalan. Lain daripada itu semuanya menggunakan sistem digital.

Semakin hari kita semakin membiasakan diri untuk tidak lagi memegang wang ringgit kita, sebaliknya mula mempercayai angka-angka yang hanya wujud dalam bentuk maya.

Kadang-kadang payah juga bila sistem tergendala dan wang tunai ketika itu tak ada, apatah lagi bila kita dah beratur lama. Terpaksalah diletakkan saja barangan, beredar kita tanpa berjaya membeli apa-apa.

Populariti kad debit berjaya mengadaptasi peredaran wang ringgit digital dalam skala besar, berbeza dengan era sebelum itu di mana hanya majoriti pengguna kad kredit membayar tanpa tunai. Pembukaan banyak aplikasi dompet digital, sistem QR serta sistem transaksi digital lain menyebabkan jarang sekali kita memegang duit yang kita ada.

Di masa depan, besar kemungkinan matawang fizikal akan terhapus. China sudah memperkenalkan matawang Digital Yuan atau e-Renminbi dalam usaha menggantikan matawang kertas di negara mereka. Kita pula bila agaknya?